title: Gordon Freeman

text: Ensimmäisen pelin alussa Gordon Freeman ja hänen ryhmänsä tekevät kokeen, joka luo vahingossa resonanssikaskaadiksi nimetyn ilmiön, mikä repii ulottuvuuksien välisiä repeämiä aika-avaruus-jatkumoon. Hämmentyneet elämänmuodot Xen-ulottuvuudesta saapuvat repeämien kautta Black Mesan käytäville hyökäten kaikkien vastaantulevien kimppuun. Kun muukalaiset alkavat tappaa tiedemiehiä, sotilaita ja siviilejä, Freeman tajuaa, että xeniläisten lisäksi häntä jahtaa myös Hazardous Environment Combat Unit, sotilasryhmä, jonka armeija on lähettänyt ottamaan tilanteen hallintaansa. Täysin odottamattomasti asekoulutukseton teoreettinen fyysikko selviytyy kaaoksesta, tehden sankarillisilla teoillaan vaikutuksen muihin selviytyneisiin tiedemiehiin ja vartioihin, ja joutuen samalla HECU:n pääkohteeksi.


title: Gordon Freeman

text: Selvitettyään lukuisia haasteita ja eliminoituaan useita muukalaisia ja sotilaita, selviytyneet Lambda-ryhmän tiedemiehet siirtävät Freemanin Lambda-kompleksin huippusalaisella kaukosiirtimellä muukalaisten kotimaailmaan Xeniin. Tuhottuaan muukalaisten johtajan Nihilanthin Freeman kohtaa salaperäisen G-Manin, joka on koko Black Mesan tapauksen ajan tarkkaillut Freemania, ehkä jopa päättäen tämän kohtalon.


title: Gordon Freeman

text: Arvoituksellinen G-Man näyttää Freemanille muutamia paikkoja Maasta ja Xenistä, minkä jälkeen pyytää Freemania valitsemaan: joko hän hyväksyy G-Manin ja hänen salaperäisten työnantajiensa työtarjouksen tai jää Xeniin vihamielisten muukalaisten saartamina ilman aseitaan. Pelisarjan toinen osa jatkuu Gordonin hyväksyttyä työtarjouksen.


title: Gordon Freeman

text: "Half-Life 2" alkaa G-Manin puhuessa Freemanille. Kuten ensimmäisenkin pelin lopussa, kohtauksesta on pyritty tekemään surrealistinen ja hypnoottinen G-Manin kasvojen ollessa lähellä ja muuttuen lähes näkymättömiksi ja takaisin taustalla samaan aikaan näkyessä sekä takaumia "Half-Lifesta" että väläyksiä pelin tapahtumista. G-Man puhuu salamyhkäiseen tapaan ja lopettaessaan kertoo Gordonille, että hänen täytyy "herätä uuteen maailmaan" ja että ”oikea mies väärässä paikassa voi muuttaa kaiken maailmassa”. "n" kertomussivun mukaan ”G-Man piti Gordonia stasiksessa kaukana Maasta” ja että Freeman oli tässä tilassa ”lähes kaksi vuosikymmentä”. Lopulta Freeman herää junassa kahden kaupunkilaisen kanssa, jotka ovat "muuttaneet" Kaupunki 17:a ("City 17"). Freemanille selviää pian, että ulottuvuuksienvälinen Combine-imperiumi on valloittanut Maan ja ottanut sen valtaansa. Hän tapaa Alyx Vancen ja Barney Calhounin ja liittyy Combinen vastaiseen vastarintaan.


title: Gordon Freeman

text: "Half-Life 2:ssa" Freeman taistelee Combinea vastaan vapauttaakseen ihmiskunnan kahleistaan. Ollen jo valmiiksi kuuluisa ”Black Mesan tapauksen” ansiosta hän saavuttaa legendaarisen, lähes messiaanisen maineen elossa olevien ihmisten keskuudessa. Hän saa myös mahtipontisia lisänimiä kuten ”The One Free Man” eli ”Ainoa vapaa mies”. Surmattuaan Combinen sotilaita ja johdettuaan hyökkäystä heidän linnoitukseensa Nova Prospektiin, yrityksenään pelastaa Alyxin isä Eli Vance, Freeman aloittaa kapinan Combinen hallintoa vastaan. Hän ujuttautuu yhteen Combinen Maassa sijaitsevista tukikohdista, Kaupunki 17:n Linnoitukseen ("Citadel") ja tuhoaa sen räjäyttämällä reaktorin. Freeman ja Alyx eivät pääse pakenemaan räjähdystä, mutta G-Man pelastaa hänet ja kertoo, että on ”vaikuttunut Gordonin työstä ja on saanut muutamia houkuttelevia tarjouksia ’työnantajiltaan’.” Vihdoin G-Man kertoo Freemanille, että toisin kuin alkuperäisen "Half-Life"-pelin lopussa, hän ei tarjoa enää illuusiota vapaasta valinnasta, vaan on ottanut vapauden valita Freemanin puolesta ja laittaa hänet takaisin staasitilaan, kunnes häntä tarvitaan taas.


title: Gordon Freeman

text: "Half-Life 2: Episode One" alkaa Gordon Freemanin ja Alyxin paetessa Kaupunki 17:sta, joka on tuhoon tuomittu Citadel-tukikohdan fuusioreaktorin tuhouduttua "Half-Life 2:n" lopussa. Pelin alussa G-Man ilmestyy Freemanille, mutta hänet keskeyttää Vortigaunt-avaruusolioiden ilmestyminen. Vortigauntit pelastavat Freemanin ja estävät samalla G-Mania seuraamasta. G-Man näyttää tyytymättömältä ja vastaa kulmiaan rypistäen ja synkästi katsoen: ”Me palaamme tähän asiaan vielä!” ()


title: Gordon Freeman

text: Gordon palaa tajuihinsa kivimurskakasan alla, josta Alyx sekä hänen robottilemmikkinsä Dog löytävät hänet. Paljastuu, että ainoa tapa selvitä Linnoituksen räjähtämisestä, joka tuhoaisi suurimman osan Kaupunki 17:sta, on mennä Linnoituksen ytimeen ja estää rakenteiden tuhoutumista tarpeeksi, jotta pakeneminen olisi mahdollista. Freeman ja Alyx onnistuvat tekemään näin, mutta heille selviää, että paikallinen Combine lähettää viestin muiden maailmojen yksiköilleen kun Citadel tuhoutuu. Freeman ja Alyx pakenevat linnoituksesta mukanaan kopio tästä viestistä, jonka jälkeen he tapaavat Barneyn ja muut selviytyjät.


title: Gordon Freeman

text: Pari pakenee Kaupunki 17:sta evakuointijunalla. Combinen viesti saadaan toimitettua muille joukoille kun muutama Combinen pakokapseli lentää ulos Linnoituksesta. Freemania ja Alyxiä kuljettava juna on yhä liian lähellä ja reaktorin räjähtäessä siihen iskee shokkiaalto.


title: Gordon Freeman

text: Toinen episodi alkaa, kun Freemania ja Alyxia kuljettanut juna suistuu raiteilta, mutta molemmat selviävät loukkaantumattomina. Heidän tehtävänsä on nyt kuljettaa Alyxin Linnoituksesta varastama datapaketti White Forestin vastarintatukikohtaan ennen kuin Linnoituksen tuhoutuessa syntynyt superportaali aukeaa.


title: Gordon Freeman

text: Pelin alussa Alyxin kimppuun hyökkää Hunter-niminen Combinen sotakone, joka lävistää Alyxin terävillä kynsillään. Alyx vaipuu koomaan ja pysyy tässä tilassa lähes puolet pelistä, kunnes vortigauntit onnistuvat parantamaan hänet. Tällöin G-Man pysäyttää jälleen ajan ja kertoo Freemanille, miksi pelasti Alyxin aikoinaan Black Mesasta.


title: Gordon Freeman

text: Alyxin toivuttua hän ja Freeman jatkavat matkaa White Forestiin saattajanaan Uriah-niminen vortigaunt. Alyx ja Gordon löytävät toimivan auton ja jatkavat sillä matkaa kahdestaan. Heidän kimppuunsa hyökkää muutaman kerran Combinen joukkoja, jonka jälkeen he saapuvat viimein White Forestiin.


title: Gordon Freeman

text: White Forestissa tiedemiehet, mukaan lukien Alyxin isä Eli Vance, Isaac Kleiner ja Arne Magnusson, ovat valmistelleet jo jonkin aikaa rakettia, jota he suunnittelevat käyttävänsä yhdessä "Half-Life:n" aikoihin laukaistun satelliittijoukon kanssa sulkeakseen reaktoriräjähdyksessä syntyneen superportaalin. Alyx luovuttaa Elille viestin, josta löytyy todisteita kadonneeksi luullun Borealis-laivan olemassaolosta. Kun raketin laukaisua valmistellaan, tukikohtaan hyökkää Combinen joukkoja. Freeman onnistuu kukistamaan joukot ja sulkemaan tukikohdan siilo 2:n ovet, jottei lisää Combinen joukkoja pääsisi sisään. Hetken tauon jälkeen tukikohtaan hyökkäävät aiemmissa osissa nähdyt Strider-sotakoneet saattajinaan Huntereita, mutta Freeman tuhoaa Striderit käyttämällä tohtori Magnussonin kehittämiä kokeellisia räjähteitä.


title: Gordon Freeman

text: Myöhemmin raketti laukaistaan onnistuneesti ja superportaali sulkeutuu. Alyx ja Freeman päättävät lähteä tukikohdasta löytyneellä helikopterilla pohjoiseen etsimään Judith Mossmania ja Borealis-laivaa. Heidän ollessa hangaarissa kaksi Combinen neuvonantajaa hyökkää heidän ja heitä saattaneen Elin kimppuun. Toinen neuvontantajista surmaa Elin, mutta Dog ajaa neuvonantajat pois pelastaen Freemanin ja Alyxin.


title: Gordon Freeman

text:
Kahden "Half-Life" -lisäosan tapahtumat osuvat päällekkäin "Half-Lifen" tapahtumien kanssa. Koska Freeman ei ole lisäosissa pelattava hahmo, hänet nähdään peleissä.
Vaikka Freeman ei olekaan lisäosien päähenkilö, hänen hahmonsa pysyy edelleen hiljaa.
HEV-puku on vaarallisiin ympäristöihin suunniteltu tiedemiesten suojapuku. HEV on lyhenne sanoista "Hazardous Environment" (). Puku on suunniteltu suojaamaan käyttäjäänsä radioaktiiviselta säteilyltä, energiapurkauksilta ja vaarallisten aineiden käsittelemiseltä.


title: Gordon Freeman

text: "Half Lifessa" Freeman käyttää puvun Mark IV -mallia ja "Half Life 2:ssa" paranneltua Mark V -mallia. Puvun suunnitteli tohtori Gina Cross, toinen "Half-Life: Decayn" päähenkilöistä, joka sanoi testanneensa Mark V:n prototyyppiä ennen resonanssikaskadin (epäonnistuneen kokeen) tapahtumia. Ei tiedetä, oliko puku samanlainen kuin "Half-Life 2:n" Mark V-puku.


title: Gordon Freeman

text: Freeman pukee puvun päälleen ensimmäisen kerran "Half-Lifen" alussa ja G-Man antaa hänen käyttää sitä pelin loppuun asti. HEV-puvun Mark IV-mallissa on taskulamppu, Geiger-mittari, morfiinin annostelija (jonka ansiosta Gordon voi liikkua vakavan loukkaantumisen jälkeen), vastamyrkynantojärjestelmä, erikseen asennettava pitkien hyppyjen moduuli, radio, terveyden ja ammusten seuraintoiminto, johon sisältyy myös kaikkien käytössä olevien aseiden näyttäminen. Lisäksi puvussa on elektrisesti kovettuva panssarijärjestelmä, jota voi ladata ympäri Black Mesaa olevista energia-automaateista. Panssaroituna puvun suojaus paranee, ja se voi torjua yli kaksi kolmasosaa puvun pitäjään kohdistuneista hyökkäyksistä. Täysin latautuneella puvulla Freeman voi selvitä muutamasta tusinasta käsiaseiden luoteja tai jopa yhdestä suoraan ammutusta singon ammuksesta. Pukuun kuuluu myös kypärä, jonka voi nähdä monilla Xeniin kuolleilla HEV-pukuisilla tiedemiehillä'.


title: Gordon Freeman

text: Kaksi muuta tyhjää HEV-puvun säilytyspaikkaa voi nähdä pelin alussa sektori C:ssä, kun Freeman hakee oman pukunsa. Puuttuvien pukujen kerrotaan kuuluvan "Half-Life: Decayn" päähenkilöille, Gina Crossille ja Colette Greenille. Pukuja on myös eri värisiä. Freemanin ja monen Xenin ruumiin puvut ovat oransseja, Crossin puku on ruskea ja Greenin punaisenruskea.


title: Gordon Freeman

text: "Half-Life 2:ssa" Freeman saa uuden Mark V -mallin puvun vieraillessaan Isaac Kleinerin luona pelin alussa. Pukuun lisättyjä ominaisuuksia ovat zoomaus, rajallinen kyky nopeisiin juoksupyrähdyksiin, neula joka säännöstelee vastamyrkkyä Myrkkypääravun myrkkyyn, valinnainen terveystilan ja ammusten näkymä tähtäimessä sekä kyky käyttää Combinen energia-automaatteja puvun lataamiseen ja terveystilan kohentamiseen. Tämä ominaisuus saa myöhemmin pelissä selittämättömän tehosteen, kun puku imee pimeää energiaa Combinen aseiden takavarikointikentästä. Tällöin puku pystyy lataamaan itseensä kaksi kertaa tavallista enemmän energiaa. Freeman käyttää tätä puvun voimistettua versiota vielä "Half-Life 2: Episode Onen" alussa, mutta se palautuu vähitellen normaaliksi pelaajan lähtiessä Linnoituksesta, samoin kuin pimeän energian ylilataama painovoima-asekin (). Toisin kuin Mark IV, Mark V:ssä on vain yksi lisäenergialähde taskulampulle, sprintille ja happivarannoille, eikä pitkien hyppyjen moduuli ole enää käytettävissä.


title: Gordon Freeman

text: "Half-Lifessa" voi huomata, että HEV-lataimissa on tavaramerkin (tm) tunnus HEV-kirjaimien jälkeen, josta voi päätellä, että HEV-lataimet tai myös terveyslataimet on kehittänyt hallituksen ulkopuolinen yhtiö. ”Pääsiäismuna” "Half-Life 2":ssa paljastaa vanhan HEV-lataimen kannen, josta puuttuu tavaramerkin tunnus.


title: Gordon Freeman

text: Freemanin HEV-puvussa oleva pienikokoinen symboli on kreikkalainen Lambda-kirjain (λ). Tiedemiehet käyttävät symbolia ilmaisemaan radioaktiivisten alkuaineiden hajoamisen nopeusvakiota (joka viittaa aineen puoliintumisaikaan). Lambda on myös teleportaatiokokeisiin keskittyneen kompleksin nimi Black Mesan tutkimuskeskuksessa. Kirjain esiintyy myös pelien tunnuksessa, korvaten a-kirjaimen ("Hλlf-Life"). Lambda-symboli nähdään myös "Half-Life 2:ssa", jossa sitä käytetään ihmisvastarinnan tunnuksena ja kapinallisten asekätköjen merkkinä.


title: Team Lotus

text: Team Lotus oli brittiläinen autourheiluvalmistaja ja -talli.


title: Team Lotus

text: Team Lotus kilpaili Formula 1 -sarjassa kausina –. Sinä aikana talli otti osaa 491 osakilpailuun ja valmistajana se saavutti kaikkiaan 79 voittoa, 107 paalupaikkaa, 71 nopeinta kierrosta, seitsemän valmistajien mestaruutta (, , , , , , ) sekä kuusi kuljettajien mestaruutta (1963, 1965, 1968, 1970, 1972, 1978). Lotus on historian neljänneksi parhaiten menestynyt Formula 1 -talli Ferrarin, McLarenin ja Williamsin jälkeen.


title: Team Lotus

text: Lotus-nimi palasi F1-sarjaan Malesian valtion ja malesialaisten yrittäjien yhteenliittymän tukemana jälleen kausiksi –. Uudella Lotus-tallilla ei ollut kuitenkaan nimen lisäksi muuta tekemistä 1990-luvulla lopettaneen Lotuksen kanssa, samoin oli myös F1-sarjassa kausina – kilpailleen brittiläisen Lotus F1 Teamin laita.


title: Team Lotus

text: Urheilu- ja F2-autojen kautta Lotus Cars eteni rakentamaan F1-autoja 1958. Ensimmäisen voittonsa Lotus sai automerkkinä Monacon GP:ssä kaudella , kun Stirling Moss löi Rob Walkerin yksityistallin Lotuksella ylivoimaisina pidetyt Ferrarit, ja Moss voitti myös Yhdysvaltain GP:n saman vuoden syksyllä.


title: Team Lotus

text: Jim Clarkin tultua mukaan talliin alkoi Lotuksen ensimmäinen kultakausi. Aluksi tiimin testikuljettajan virkaa pitänyt Clark saavutti lopulta brittitallissa kaiken urallaan (25 voittoa, 33 paalupaikkaa, 28 nopeinta kierrosta, 274 MM-pistettä, kaksi maailmanmestaruutta ja ajoi 72 kilpailua). Kaudella 1963 Clark voitti seitsemän kauden kymmenestä kilpailusta ja vei maailmanmestaruuden ylivoimaisesti. Toisen mestaruutensa hän voitti 1965. Clark jäikin Lotuksen historian menestyneimmäksi kuljettajaksi pitäen lähes kaikkia tallin henkilökohtaisia ennätyksiä hallussaan, lukuun ottamatta osakilpailuiden määrää. Sitä pitää italialainen Elio de Angelis, joka ajoi tallissa 90 kilpailua. Angelesin lisäksi myös yhdysvaltalainen Mario Andretti on ajanut enemmän kilpailuja tallissa kuin Clark (79).


title: Team Lotus

text: Kaudelle 1966 Chapman valitsi BRM:n moottorit, mikä oli virhe, mutta Cosworth DFV:n tulo kaudelle 1967 palautti tallin voittojen tielle. Graham Hill voitti mestaruuden 1968, Jochen Rindt 1970 ja Emerson Fittipaldi 1972.


title: Team Lotus

text: 1970-luvun puolivälissä Lotuksen insinöörit alkoivat tutkia aerodynaamista maaefektiä ja kauden MM-sarjassa Lotus oli ylivoimainen. Mario Andretti voitti silloin maailmanmestaruuden, mutta sen jälkeen alkoi Lotuksen alamäki. Chapman oli alkanut kehitellä aktiivijousitusta F1-autoon, kun hän kuoli yllättäen vuonna 1982. Chapmanin jälkeen Lotuksen tallipäälliköksi nousi Peter Warr. Hän palkkasi talliin ranskalaisen insinöörin Gérard Ducarougen, joka suunnitteli Lotus 97T:n. Talli kuului keskikastin kärkipäähän kausina 1979–1984.


title: Team Lotus

text: Uuteen nousuun talli alkoi lähteä kun Ayrton Senna palkattiin kuljettajaksi kaudelle 1985, jolloin Lotus saavutti paalupaikkoja sekä Elio de Angelis ja Ayrton Senna voittivat kolme GP:tä. Lotus voitti kaksi kilpailua vielä kaudella 1986 ja 1987, mutta sen jälkeen menestysjoukkue alkoi hajota. Senna lähti McLarenille kaudelle 1988 ja Ducarouge päätti palata Ranskaan. Tallin lopullinen alamäki alkoi.


title: Team Lotus

text: Joulukuussa 1990 entiset Lotuksen työntekijät Peter Collins ja Peter Wright ostivat taloudellisiin vaikeuksiin ajautuneen tallin Chapmanin perikunnalta ja esittelivät uuden Team Lotuksen. Sen kuljettajiksi oli valittu Mika Häkkinen ja Julian Bailey. Rahanpuute näkyi autojen suorituskyvyssä, mutta Häkkinen ajoi kuusi kertaa pisteille kaudella 1992 ja hänen lähdettyään Johnny Herbert neljä kertaa kaudella 1993. Sen jälkeen Lotus-talli ei enää saavuttanut MM-pisteitä.


title: Team Lotus

text: Tallin velkataakka kasvoi, se ei pystynyt kehittämään autojaan ja lokakuussa 1994 Lotus vaihtoi taas omistajaa. Englantilainen David Hunt osti tallin, mutta jo neljä kuukautta myöhemmin hän ilmoitti Lotuksen sulautuneen Pacific-talliin ja Lotuksen kaksi viimeistä kilpailua ajoivat Mika Salo ja Alessandro Zanardi. Se oli Lotuksen komean historian surullinen loppu.


title: Team Lotus

text: Lotuksella on ollut yllä mainittujen lisäksi useita muita tunnettuja F1-kuljettajia, kuten muun muassa Ronnie Peterson, Nelson Piquet, Nigel Mansell, John Watson, John Surtees, Graham Hill, Carlos Reutemann, Phil Hill, Gunnar Nilsson, Giancarlo Baghetti, Jacky Ickx ja Jack Brabham.


title: Rustam Minnihanov

text: Rustam Nurgalijevitš Minnihanov eli Röstäm Nurğäli ulı Miñnexan (tataariksi (kyrillinen)) Рөстәм Нургали улы Миңнеханов, "Röstäm Nurğäli ulı Miñnexanov"; ) on tatarstanilainen poliitikko, Tatarstanin presidentti vuodesta 2010 ja entinen pääministeri. Minnihanov toimi myös öljy- ja kaasuyhtiö Tatneftin hallituksen puheenjohtajana.


title: Rustam Minnihanov

text: Minnihanov syntyi 1. maaliskuuta 1957 Yaña Arış -nimisessä kylässä Rybnoslobodskin piirikunnassa silloisessa Tatarstanin autonomisessa sosialistisessa neuvostotasavallassa.


title: Rustam Minnihanov

text: Minnihanov on valmistunut Kazanin maatalousinstituutista koneinsinööriksi. Hän on myös taloustieteiden tohtori.


title: Rustam Minnihanov

text: Vuonna 1978 Minnihanov alkoi työskennellä suunnittelutehtävissä Sabinskin piirikunnassa. Siellä hän yleni "vanhemmaksi" suunnittelijaksi. Hän työskenteli myös pääsuunnittelijana valtion metsäteollisuusyrityksessä.


title: Rustam Minnihanov

text: Vuosina 1985–1993 hän työskenteli erilaisissa tehtävissä Arskin piirikunnassa. Vuonna 1993 hänet nimitettiin Visokogorskin piirikunnan johtajaksi. Vuonna 1996 hän siirtyi työskentelemään Tatarstanin talousministeriöön. Tatarstanin pääministerinä hän työskenteli 10. heinäkuuta 1998 lähtien.


title: Rustam Minnihanov

text: Tatarstanin pitkäaikainen presidentti Mintimer Şäymiev ilmoitti alkuvuodesta 2010 jättävänsä asemansa ja toivoi Miñnexania seuraajakseen, johon asemaan presidentti Medvedev asetti hänet ehdolle. Miñnexan otti virallisesti aseman 25. maaliskuuta 2010.


title: Rustam Minnihanov

text: Minnihanovin poika Irek (s. 1990) sai surmansa 17. marraskuuta 2013 sattuneessa lento-onnettomuudessa, jossa Tatarstan Airlinesin lentokone putosi laskeutuessaan Kazanin lentoasemalle.


title: Savon Sanomat Areena

text: Savon Sanomat Areena (alkuperäiseltä nimeltään Kuopion keskuskenttä, aikaisemmalta sponsorinimeltään Magnum Areena) on Kuopiossa Haapaniemellä sijaitseva jalkapallostadion, joka avattiin vuonna 1939. Stadion toimii Veikkausliigassa pelaavan KuPS:in ja Naisten Liigassa pelaavan Pallokissojen kotikenttänä. Stadionin kapasiteetti on 4 778 katsojaa.


title: Savon Sanomat Areena

text: Kenttää kiersi 40 vuoden ajan myös ravirata, jolla järjestettiin muun muassa 1959 ja 1967 kuninkuusravit.


title: Savon Sanomat Areena

text: Alue rakennettiin alun perin raviradaksi vuonna 1906. Jalkapallokentän se sai vuonna 1931. Keskusurheilukenttää ryhdyttiin suunnittelemaan 1930-luvulla. Paikaksi valikoitui Maljapuron, Niiralan, Puijonlaakson ja raviradan joukosta viimeksi mainittu. Radan pohjoispäähän tehtiin Kuopion ensimmäinen jalkapallonurmi ja eteläosaan urheilukenttä 400 metrin juoksuratoineen. Työ valmistui 1939. Avajaisiin 29. toukokuuta 1939 osallistui 7–8 000 ihmistä.


title: Savon Sanomat Areena

text: Keskuskentän ensimmäinen jalkapallon SM-sarjapeli pelattiin elokuussa 1947. Mestaruussarjaan ensi kertaa noussut KuPS hävisi hallitsevalle mestarille HIFK:lle. Ensimmäinen kuopiolaisjoukkueiden kohtaaminen mestaruussarjassa nähtiin 16. kesäkuuta 1954, jolloin KuPS ja KPT kohtasivat. Euro-otteluista ensimmäinen ja toistaiseksi keskuskentän ainoa pelattiin lokakuussa 1969, jolloin Cup-voittajien cupin 1. kierroksella kohtasivat Academica Coimbra ja KuPS.


title: Savon Sanomat Areena

text: Keskuskenttä toimi jalkapallon, yleisurheilun ja pesäpallon harjoittelu- ja kilpailuympäristönä. Se oli myös raviratakäytössä, ja rata tasattiin ajoittaisia auto- ja pyöräkilpailuja varten. Yleisurheilua harrastettiin keskuskentällä Väinölänniemeä vähemmän. Pääosa käytöstä oli jalkapallo-otteluita. Nurmikentän pelikausi oli Väinölänniemen kenttää pidempi, ja sitä pidettiin kaupungin ensimmäisenä kunnollisena jalkapallokenttänä. Kenttää laajennettiin Helsingin olympialaisten jalkapallon karsintoja varten vuonna 1952. Pohjoispäätyyn tehtiin toinen sorakenttä, maalit ja katsomo vuonna 1958. Keskuskentällä oli 1900-luvun keskivaiheilla kolme jalkapallokenttää, joista kaksi oli hiekka- ja yksi nurmikenttä sekä lisäksi yksi jonkinasteinen lentopallokenttä. Urheilu- ja nurmikenttiä uudistettiin vuonna 1962. Sorsasaloon valmistui uusi ravirata 1980, ja viimeiset ravit ajettiin 25. kesäkuuta 1980. Vuonna 2005 Keskuskentälle valmistui jalkapallostadion.


title: Savon Sanomat Areena

text: KuPS pelasi takavuosina sekä keskuskentällä että Väinölänniemellä. Molemmat toimivat KuPSin kotikenttinä muun muassa seuran kaikilla viidellä mestaruuskaudella (1956, 1958, 1966, 1974 ja 1976). Viime vuosikymmeninä käytettiin pelkkää Väinölänniemeä, kunnes vuonna 2005 valmistunut uusittu stadion siirsi koko Kuopion jalkapalloilun keskuskentälle.


title: Savon Sanomat Areena

text: Vuonna 2003 keskuskentälle asennettiin uuden sukupolven tekonurmi, ja kesäkuussa 2005 valmistui uusi 2 700 kuppi-istuimella varustettu pääkatsomo sekä päädyn seisomakatsomo. Uuden pelikentän kooksi tuli UEFA:n suosittelema 105 × 68 metriä. Kylmistä kevätsäistä aiheutui rakennusurakkaan kuukauden verran myöhästymistä, minkä takia avajaisotteluna toimi 3. heinäkuuta 2005 KuPS–Haka suunnitellun 4. kesäkuuta KuPS–IFK Mariehamn sijaan.


title: Savon Sanomat Areena

text: Avajaisiin Hakaa vastaan saapui 4 416 katsojaa ja se on nykymuotoisen, uuden stadionin kävijäennätys. Stadionin vihkimisseremoniat suoritti kyseisessä pelissä Kuopiossa nuoruutensa viettänyt KuPSin kannattaja, eduskunnan puhemies Paavo Lipponen, jolla on kymmenien muiden ohella katsomossa oma nimikkotuolinsa.


title: Savon Sanomat Areena

text: Hintaa stadionille kertyi noin 5,9 miljoonaa euroa (kentän osuus 1,6 miljoonaa euroa, katsomon 4,3 miljoonaa), minkä lisäksi pienempiä lisäkustannuksia on syntynyt muista pakollisista töistä. Stadionin valmistumista edelsi vuosien suunnittelu ja poliittinen valmistelu. Keskuskentälle oli yritetty saada uutta jalkapalloareenaa jo vuosikymmenien ajan.


title: Savon Sanomat Areena

text: Tulostaulu valmistui 4. elokuuta 2006 pelatun KuPS Akatemia–KäPa -ottelun alla. Kuukauden päästä siihen asennettiin vielä lisäosa.


title: Savon Sanomat Areena

text: Saltex Oy:n valmistamaa keskuskentän ensimmäistä tekonurmea käytettiin vuosittain jopa noin 3 000 tuntia, mikä aiheutti alustan nopeutettua kulumista ja suurempaa huoltotarvetta. Vertailukohtana esimerkiksi Finnair Stadiumin tekonurmea käytettiin vuonna 2006 FIFA:n raportin mukaan vain 948 tuntia. Tekonurmien käyttökeskiarvo Euroopassa on ESTO:n (European Syntethic Turf Organisation) mukaan noin 1 500 tuntia per vuosi.


title: Savon Sanomat Areena

text: Verrattuna Kuopioon, jossa kaikki merkittävä jalkapallon peli- ja harjoitustoiminta tapahtuu keskuskentällä, Helsingissä Finnair Stadiumin yhteydessä olevalla Töölön pallokentällä on useita harjoitus- ja pelikäyttöön tarkoitettuja nurmia tasaamassa käyttöä.


title: Savon Sanomat Areena

text: Keväällä 2009 Kuopion kaupunginvaltuusto päätti, että keskuskenttä saa uuden tekonurmen. Nurmi oli kulunut kovassa käytössä huonoon kuntoon, eikä täyttänyt enää vuosiin Veikkausliigan vaatimuksia. Vanha tekonurmi siirrettiin keskuskentän toiselle puolelle, läheisen kuplahallin taakse harjoitusalustaksi. KuPSin ensimmäinen ottelu uudella tekonurmella oli 4. heinäkuuta 2009.


title: Savon Sanomat Areena

text: Osa stadionin ohi menevästä kadusta nimettiin Aulis Rytkösen kaduksi syksyllä 2010. KuPSin kasvatti Rytkönen on yksi suomalaisen jalkapallon suurimmista nimistä.


title: Savon Sanomat Areena

text: Kesällä 2011 stadionille asennettiin 500 kuppi-istuinta päätykatsomoon.


title: Savon Sanomat Areena

text: Kuopiolaisseurat KuPS ja Pallokissat pelaavat kotiottelunsa keskuskentällä. Edellä mainituilla seuroilla kuten myös Palloliiton Itä-Suomen piirillä on toimistot pääkatsomon kivijalassa. Lisäksi päädyssä on pelien aikana avoinna urheiluhenkisesti sisustettu pubi Paitsio.


title: Savon Sanomat Areena

text: Stadionin omistaa Pohjois-Savon jalkapallosäätiön vuonna 2004 perustama Kiinteistö Oy Kuopion Keskuskenttä, joskin sen markkinointi- ja myyntioikeudet on vuokrattu 5 + 3 -vuotisella sopimuksella Kuopion Palloseuralle. Toukokuussa 2005 Kuopion kaupunginhallitus päätti, että se vuokraa verovaroilla Kiinteistö Oy Kuopion keskuskentän katsomo- ja muita tiloja 1. toukokuuta 2005 – 30. huhtikuuta 2030 väliseksi ajaksi 280 000 eurolla vuodessa.


title: Savon Sanomat Areena

text: Joulukuussa 2005 KuPS Oy (hallitsee stadionin markkinointioikeuksia) julkisti 4 + 3 -vuotisen sopimuksen stadionin nimestä GB Glacen kanssa. Keskuskentästä tuli täten Magnum-areena sopimuskauden ajaksi. Vuonna 2010 palattiin nimeen Kuopion keskuskentän jalkapallostadion. Huhtikuussa 2012 KuPS solmi paikallislehti "Savon Sanomien" kanssa 3 + 2 -vuotisen sopimuksen, jonka myötä stadion nimettiin Savon Sanomat -areenaksi.


title: Savon Sanomat Areena

text: Loppuvuodesta 2006 KuPS:n pääomistajaksi tullut Ari Lahti kertoi Savon Sanomissa tavoitteekseen rakentaa stadionille lisää katsomoita. Tämän jälkeen on käyty eri medioissa keskustelua pääkatsomon tapaisen vastakatsomon rakentamisesta. Vielä ei ole tehty päätöksiä uudesta katsomosta, mutta täyttääkseen Veikkausliigan olosuhdevaatimukset keskuskentällä tulisi olla 4 000 katettua istumapaikkaa nykyisen 2 700 sijaan. Mikäli lisenssiehdot halutaan täyttää, joudutaan lisäkatsomo tulevaisuudessa rakentamaan. Katsojamäärien puolesta laajennukselle ei kuitenkaan ole ilmennyt akuuttia tarvetta.


title: Savon Sanomat Areena

text: 2010-luvulla Savon Sanomat areenan kohdalle on suunniteltu huomattavasti suurempaa, katettua stadionia. Kuopion Palloseura on toivonut vähintään 6000 istumapaikan katettua katsomoa, ja Suomen Palloliitto on toivonut vähintään 8000 istumapaikan katettua katsomoa jalkapallon miesten maaotteluita varten. Suunnitelmissa on myös, että uusi monitoimistadion palvelisi 10 000 ihmisen massatapahtumia. Kuopion kaupunki on aloittanut Mölymäen kaupunginosan kaavamuutoksen kesällä 2018, liittyen osakseen uuteen stadionhankkeeseen. Vuonna 2018 joulukuussa Kuopion kaupunginvaltuustossa päätettiin stadionhankkeen suunnittelurahasta. 2020-luvulla Kuopioon valmistuu työryhmän esittämä 8000 katsojan stadion, mikä mahdollistaa myös 20 000 henkilön suurtapahtumat. UEFA:n luokitukseen neljä sijoittuva Kuopion tuleva stadion tulee olemaan arvoasteikossa valtakunnan kakkosstadion heti Helsingin Olympiastadionin jälkeen.


title: Savon Sanomat Areena

text: Keskuskentän jalkapallo-otteluiden yleisöennätys 7 412 on vuodelta 1981 paikallisottelusta Koparit–KuPS.


title: Keskuskenttä

text: Keskuskenttä on useiden Suomessa sijaitsevien urheilukenttien nimi.


title: Kalastajakissa

text: Kalastajakissa ("Prionailurus viverrinus" tai "Felis viverrinus") on aasialainen keskikokoinen kissaeläin.


title: Kalastajakissa

text: Kalastajakissan lyhytkarvaisen turkin pohjaväri on ruskehtavan harmaa. Sen turkissa on juovia ja täpliä. Täplät ovat ruskeita tai mustia. Kalastajakissan jalat ovat lähes yksiväriset ja sen hännässä on tummia poikkijuovia.Kalastajakissa elää Pakistanissa, Sri Lankassa ja Koillis-Intiassa. Asuinalueeseen kuuluvat myös Burma, Thaimaa ja Etelä-Kiina sekä Sumatra ja Jaava. Suuresta osasta Malakan niemimaata se puuttuu. Kalastajakissan elinympäristöä ovat tiheiköt, mutta kuitenkin se elää aina vesistöjen läheisyydessä.


title: Kalastajakissa

text: Kalastajakissa viettää piileskelevää elämää. Uroksen ja naaraan arvellaan pariutuvan tammi-helmikuussa. Tiineys kestää 63 vuorokautta. Naaras synnyttää pentunsa syrjäiseen pesään tiheään pensaikkoon, ruohikkoon tai kallionkoloon. Pennut avaavat silmänsä parin viikon ikäisinä. Ne elävät emonsa maidolla noin kahden kuukauden ikäisiksi asti. Silloin emo kantaa niille syötäväksi ensi kerran lihaa.


title: Kalastajakissa

text: Yhdeksän kuukauden ikäisinä jälkeläiset ovat kasvaneet aikuisen kokoisiksi, mutta pysyttelevät emonsa luona vielä muutaman viikon. Kymmenen kuukauden ikäisiksi vartuttuaan ne ovat oppineet tarvitsemansa saalistustaidot ja pystyvät selviytymään omin päin.


title: Kalastajakissa

text: Kalastajakissa syö ennen kaikkea kaloja. Se on ovela saalistaja ja hallitsee erilaisia pyyntitapoja. Kissa voi odottaa mieleistä uhria veden partaalla kivellä, hiekkatörmällä tai veden ylle kaartuvalla oksalla. Lähelle uivan kalan se sieppaa tassullaan sivaltamalla. Joskus se kouraisee kalan molemmilla etukäpälillään. Pitkät terävät kynnet varmistavat silloinkin pitävän otteen. Toisinaan kalastajakissa sukeltaa veteen saaliin perään.


title: Kalastajakissa

text: Kalojen lisäksi ruokalistalle kuuluu äyriäisiä, nilviäisiä, sammakoita, käärmeitä ja muita vedeneläjiä. Maalla kalastajakissa saalistaa muun muassa jyrsijöitä, hyönteisiä ja pikkulintuja.


title: Mintimer Šaimjev

text: Mintimer Şärip ulı Şäymiev (tataariksi (kyrillinen), Минтимер Шәрип улы Шәймиев, venäjäksi; Минтиме́р Шари́пович Шайми́ев, "Mintimer Šaripovitš Šaimjev") on venäläissyntyinen tataaripoliitikko ja Tatarstanin ensimmäinen presidentti vuosina 1991–2010. Hän toimi hallintotehtävissä ja ministerinä Brežnevin ajoista, vuodesta 1969 lähtien.


title: Mintimer Šaimjev

text: Mintimer Şäymiev syntyi 20. tammikuuta 1937 talonpoikaisperheeseen Änäk-nimisessä kylässä Aqtanış-nimisessä piirikunnassa silloisessa Tataarien autonomisessa sosialistisessa neuvostotasavallassa.


title: Mintimer Šaimjev

text: Şäymievin lapsuus ajoittui toisen maailmansodan vuosiin. Vuonna 1954 hän aloitti opiskelut Kazanin maatalousinstituutissa koneistamislinjalla, josta hän valmistui vuonna 1959. Hän työskenteli tämän jälkeen suunnittelutehtävissä ja vuodesta 1967 lähtien hallintopuolella. Vuonna 1969 hänet nimitettiin Tatarstanin kastelu- ja vesivaraministeriksi. Tuolloin Tatarstanissa oli meneillään laajoja kastelujärjestelmien rakentamistöitä. Vuonna 1983 Şäymievista tuli Tataarien ASNT:n ministerineuvoston ensimmäinen varapuhemies.


title: Mintimer Šaimjev

text: Vuonna 1990 hänet valittiin Tataarien ASNT:n ylimmäksi puhemieheksi, jonka jälkeen tapahtui käänne Tatarstanin ja Venäjän keskushallinnon välisissä suhteissa. Samana vuonna annettiin Tatarstanin tasavallan suvereenisuusjulistus. Vuonna 1991 Şäymiev valittiin Tatarstanin ensimmäiseksi presidentiksi. Sittemmin hänet on valittu uudelleen 24. maaliskuuta 1996 ja 25. maaliskuuta 2001.


title: Mintimer Šaimjev

text: Vuonna 2010 Şäymiev ilmoitti ettei pyrki jatkoon tasavallan johdossa ja nimitti seuraajakseen pääministeri Röstäm Miñnexanin, jonka presidentti Medvedev nimitti virallisesti hänen seuraajaehdokkaakseen parlamentin vahvistettavaksi.


title: Mintimer Šaimjev

text: Şäymievin vetäytymisen jälkeen Tatarstanin parlamentti alkoi valmistella hänelle valtiollisen neuvonantajan asemaa.


title: Peer Günt

text: Peer Günt on vuonna 1976 perustettu englanniksi laulava suomalainen hard rock -yhtye. Peer Güntin tunnetuimpia kappaleita ovat ”Backseat” ja ”I Don't Wanna Be a Rock 'n' Roll Star”, jotka molemmat olivat Yleisradion vuonna 2003 julkaisemalla "Top 200 Biisit" -listalla. Muita suosittuja kappaleita ovat mm. ”Bad Boys Are Here”, ”Bartender”, ”Losing My Mind” sekä ”Liquor And Drugs”.


title: Peer Günt

text: Peer Günt sai nimensä laulaja-kitaristi Timo Nikin Fiat 127:n hansikaslokerosta löytyneestä kukkakaupan esitteestä. Peer Gynt -lajike kuuluu jaloruusujen parhaimmistoon. Sen kukat ovat aamulla avautuessaan punaruskeita, mutta jo muutamassa tunnissa ne muuttuvat keltaisiksi. Peer Gynt on myös Henrik Ibsenin vuonna 1867 kirjoittama symbolinen näytelmä, johon Edvard Grieg sävelsi musiikin vuonna 1874 Ibsenin pyynnöstä. Peer Günt käyttää teoksesta tuttua sävellystä ”Vuorenkuninkaan luolassa” introna keikan alussa lavalle noustessaan.


title: Peer Günt

text: Laulaja-kitaristi Timo Nikki perusti vuonna 1976 Kouvolassa ensimmäisen version Peer Güntistä. Alkuaikoinaan yhtye toimi ponnahduslautana monille Kymenlaakson muusikoille aina Loose Prickin soittajista lähtien. Yhtyeen uran merkittävimmiksi käännekohdiksi voidaan lukea rumpali Teijo ”Twist Twist” Erkinharjun liittyminen yhtyeeseen vuonna 1981 sekä basisti Teijo ”Tsöötz” Kettulan mukaantulo 1983, jolloin syntyi Peer Güntin pitkäikäisin, ns. klassinen kokoonpano. Tässä muodossa yhtye osallistui vuoden 1984 Rockin SM-kilpailuihin, joissa kilpailivat Peer Güntin lisäksi mm. Kolmas Nainen ja Keba. Kisa oli siihenastisen historiansa tasaisin; Kolmannen Naisen ja Peer Güntin pisteet olivat tasan, mutta lopulta Peer Günt julistettiin voittajaksi.


title: Peer Günt

text: Yhtye oli suosionsa huipulla 1980-luvun jälkimmäisellä puoliskolla, jolloin "Peer Günt" (1985) -esikoislevyä seuranneet kolme albumia ("Backseat" (1986), "Good Girls Don't..." (1987) ja "Fire Wire" (1988)) möivät jokainen kultaa ja nousivat Suomen virallisen albumilistan ykkössijalle. Menestyksen myötä kiinnostus Peer Güntiin heräsi myös ulkomailla; yhtye julkaisi levyjään Euroopassa ranskalaisen High Dragon Records-levymerkin alla ja keikkaili Suomen lisäksi mm. Isossa-Britanniassa, Neuvostoliitossa, Pohjois-Koreassa, Norjassa, Ruotsissa sekä Tanskassa, missä yhtye edusti Suomea vuoden 1987 Roskilden musiikkifestivaaleilla. Suurempaa menestystä ei ulkomailta kuitenkaan tullut ja suurin suosio alkoi hiljalleen hiipua myös Suomessa viidennen levyn "Don't Mess With The Countryboys" (1990) julkaisun aikoihin, osaksi valloilla olleen konemusiikkitrendin vuoksi. Edellisiä albumeita vaisumman vastaanoton saaneen "Smalltown Maniacs" (1994)-levyn jälkeen Peer Günt tyytyi kiertämään vuosituhannen loppuun saakka aiempaa pienemmissä keikkapaikoissa ja huomattavasti epäsäännöllisemmin, mikä johtui osittain myös rumpali Erkinharjun Leningrad Cowboys-pestistä.


title: Peer Günt

text: Peer Günt tuli aikanaan tunnetuksi myös kovasta keikkatahdistaan; yhtye soitti 1980-luvun huippuvuosinaan yli 150 keikkaa vuodessa. Vielä 1990-luvullakin Peer Günt teki jäsentensä muista projekteista huolimatta parhaimmillaan 70 keikkaa vuodessa ja kaikista vaisuimmallakin aikavälillä 1998-2001 noin 20-30 keikkaa vuodessa. Syyskuusta 2001 eteenpäin yhtye oli vuoden tauolla, kunnes aktivoitui jälleen syksyllä 2002. Jäsenten muut projektit olivat taakse jäänyttä elämää ja kaikki keskittyivät jälleen täysillä Peer Güntiin, mistä kävi osoituksena mm. ensimmäinen näyttäytyminen ulkomailla sitten 1980-luvun lopun; esiintyminen Sweden Rock-festivaaleilla kesällä 2003.


title: Peer Günt

text: Vuonna 2005 yhtye teki 11 vuoden levytystauon jälkeen odotetun paluun albumilla "No Piercing, No Tattoo". Saman vuoden kesällä Timo Nikki kuitenkin ilmoitti yhtyeen lopettavan toimintansa. Hajoamisen syyksi Nikki ilmoitti trion muiden jäsenten välinpitämättömyyden ennalta 2002 sovittujen, jatkamisen mahdollistaneiden sopimusten noudattamisessa, eli liiallisen alkoholin käytön lopettamisesta keikoilla ja kiertueella.


title: Peer Günt

text: Vuonna 2006 Nikki toi Peer Güntin takaisin esiintymislavoille uusitulla kokoonpanolla, basistinaan Pete Pohjanniemi ja rumpalinaan Sauli ”Sakke” Koivula. Tällä kokoonpanolla yhtye on julkaissut kaksi studiolevyä; "Guts and Glory" (2007) ja "Buck the Odds" (2009) sekä livelevyn "Live Today, Gone Tomorrow" (2011).


title: Peer Günt

text: Syksyllä 2016 Peer Günt juhli 40-vuotista taivaltaan kattavalla klubikiertueella ympäri Suomen. Nykyään Peer Günt keikkailee kausiluontoisesti keskittyen enimmäkseen festivaalien ja isoimpien rock-klubien kiertämiseen.


title: Peer Günt

text: Alkuperäiseen, vuosina 1976-1977 esiintyneeseen kokoonpanoon kuuluivat kitaristi/laulaja Timo Nikki, basisti Vesa Suopanki sekä rumpali Pauli Johansson, joka on sittemmin tullut tunnetuksi Loose Prick-yhtyeen laulusolistina. Nikki on ainoa jäsen joka on ollut mukana yhtyeessä sen perustamisesta lähtien. Peer Güntin toistaiseksi pitkäaikaisimman kokoonpanon muodostivat vuosina 1983-2005 Nikki, rumpali Teijo ”Twist Twist” Erkinharju sekä basisti Teijo ”Tsöötz” Kettula. Nykyinen Nikki-Pohjanniemi-Koivula-trio on toiminut vuodesta 2006.


title: Peer Günt

text: Entisistä jäsenistä tunnetuimpia ovat rumpali Erkinharju, joka on esiintynyt Peer Güntin ohella mm. Leningrad Cowboys- ja Los Bastardos Finlandeses-yhtyeiden riveissä, sekä kitaristi/laulaja Timo Kipahti, joka tunnetaan nykyisin taiteilijanimellä Toni Rossi. Kipahti soitti kitaraa yhtyeen kahdella ensimmäisellä omakustannesinglellä.


title: Peer Günt

text: Yhtyeen nykykokoonpanon Pete Pohjanniemi ja Sakke Koivula soittivat yhdessä Kari Peitsamon kanssa kesästä 2016 toukokuuhun 2017 Shöcking Blü -yhtyeessä. Yhtyeen hajottua Peitsamo perusti yhdessä Peer Güntin entisten soittajien Tsöötz Kettulan ja Twist Twist Erkinharjun kanssa Devil’s Milk -yhtyeen. Kettula ja Erkinharju soittavat myös Dog Days Revolution -yhtyeessä. Aikajanaan on listattu vain yhtyeen viralliset jäsenet, sessio- ja kiertuejäseniä ei ole merkitty.


title: Pete Best

text: Randolph Pete Best (s. 24. marraskuuta 1941 Madras, Intia) on brittiläinen muusikko. Hän on The Beatles -yhtyeen alkuperäisrumpali, joka erotettiin vuonna 1962. Lennon, McCartney ja Harrison erottivat hänet, kun Beatles oli tekemässä ensimmäistä levyään EMI:lle. Erottamispäätöksen kertoi Bestille yhtyeen manageri Brian Epstein.


title: Pete Best

text: Best ei ollut levytuottaja George Martinin mielestä riittävän hyvä rumpali levylle, ja hän halusi käyttää kokeneempaa rumpalia. Tämä oli melko yleistä sen ajan levytyksissä. Best oli aiemmin kelvannut Polydor-levy-yhtiölle, kun Beatles levytti Tony Sheridanin taustayhtyeenä.


title: Pete Best

text: Paul McCartney kertoi myöhemmin, että syy Bestin erottamiseen oli hänen persoonansa eikä huono soittotaito. Best oli hiljaisempi ja järkevämpi kuin muut, eikä hän ollut yhtä taiteilijaluonne. McCartney, Lennon ja Harrison viettivät aikaa yhdessä muutenkin kuin keikoilla, mutta Best jäi hieman ulkopuoliseksi. Best itse arvelee yhdeksi erottamisen syyksi komean ulkonäkönsä ja sen aiheuttaman muita jäseniä suuremman suosion ihailijoiden keskuudessa.


title: Pete Best

text: Pete Bestin tilalle yhtyeeseen tuli Ringo Starr. Beatlesin jälkeen Pete Best on soittanut muun muassa yhtyeissä Lee Curtis & The All Stars, The Pete Best Four, The Pete Best Combo, The Pete Best Band. Suuren osan elämästään hän on kuitenkin elättänyt itsensä muilla töillä kuin musiikin tekemisellä. Hän lopetti soittamisen vuonna 1968 ja työskenteli aluksi leipomossa ja myöhemmin pitkään työvoimatoimiston virkailijana.


title: Pete Best

text: Häntä pyydettiin kuitenkin aina välillä esiintymään, ja kahdenkymmenen vuoden tauon jälkeen hän lopulta suostui vuonna 1988. Hän on sittemmin kiertänyt esiintymässä paljonkin. Vuonna 1995 julkaistu Beatlesin "Anthology 1" -kokoelma sisälsi levytyksiä, joilla Best soittaa. Tästä levystä hän saa tekijänoikeuspalkkioita, joita on jo kertynyt miljoonien eurojen edestä.


title: Pete Best

text: Best lauloi Beatlesin esiintymisissä yleensä yhden tai kaksi laulua illassa. Hänen vakionumeroitaan olivat muun muassa "Matchbox" ja "Boys" sekä McCartneyn kirjoittama "Pinwheel Twist". Vuonna 1962 Decca-levy-yhtiölle tehdyssä koenauhoituksessa, jossa tallennettiin 15 laulua, Best toimi ainoastaan rumpalina, kuten myös saman vuoden lopulla EMI-yhtiölle tehdyissä harjoitusnauhoituksissa. Vuonna 1965 Pete Best Combo julkaisi singlen, jossa Best laulaa kappeleet "Kansas City" ja "Boys". Vuonna 2008 ilmestyi Pete Bestin Bandin albumi "Heyman´s Green", jonka kappaleiden säveltämiseen Best on osallistunut. Levy sai kriitikoilta suopean vastaanoton. Best soittaa levyllä rumpuja, mutta ei laula.


title: Pete Best

text: Pete Best oli Parikkalassa vuosittain järjestettävän Kovan Päivän Ilta -tapahtuman pääesiintyjänä vuonna 1999. Hän ei tiettävästi ole tavannut muita Beatlesin jäseniä vuonna 1962 tapahtuneiden potkujensa jälkeen.


title: Pyhä birma

text: Pyhä birma on kissarotu. Pyhä birman kissaa pidetään luonteeltaan rauhallisena, ystävällisenä ja erittäin sosiaalisena. Hiljainen, siisti, utelias ja leikkisä kissa sopii erinomaisesti kaupunkikodin lemmikiksi.


title: Pyhä birma

text: Rotumääritelmän mukaan pyhä birma on puolipitkäkarvainen naamiokissa. Silmät ovat syvän siniset ja ovaalit. Ruumiinrakenteeltaan birma on keskikokoinen, jalat ovat tanakat ja lyhyet. Pää on vahvarakenteinen, posket täyteläiset ja korvat keskikokoiset. Vartalon väri on erittäin vaalean kananmunankuoren värinen, jossa lisänä hieman naamion sävyä. Erilaisia värimuunnoksia on kaikkiaan hyväksytty yhteensä 20 kappaletta (FIFéssä). Naamioväritys on vahva naamassa, jaloissa, korvissa sekä myös hännässä, vartalo on vaalea. Käpälien väri on valkoinen joka jatkuu takajaloissa jalkapohjaa pitkin kiilana. Käpälien valkoiset kuviot ovat birman tunnusmerkki.


title: Pyhä birma

text: Rodun värimuunnokset ilmaistaan ns. EMS-koodilla (Easy Mind System). Birman koodi alkaa lyhenteellä SBI (Sacred Birman). Värimuunnokset ovat ruskeanaamio (SBI n), ruskeakilpikonna (SBI f), sininaamio (SBI a), sinikilpikonna (SBI g), suklaanaamio (SBI b), suklaakilpikonna (SBI h), lilanaamio (SBI c), lilakilpikonna (SBI j), punanaamio (SBI d) sekä cremenaamio (SBI e). Jokaisesta värimuunnoksesta on myös tabbyväritys kuviokoodilla 21 värikirjaimen perässä, kuten ruskeatabbynaamio (SBI n 21).


title: Pyhä birma

text:
Tarina kertoo pyhä birman kissan synnystä ja valkoisista käpälistä.
Himalajan vuoristoissa sijaitsi Lao-Tsun temppeli, jossa palvottiin kultaista, safiirisilmäistä Tsun Kyan-Kse jumalatarta. Temppelissä asui vanha pääpappi Kitta Mun-Ha, ja hänellä oli valkoinen kissa nimeltä Sinh. Temppelialueella oli muitakin kissoja, kaikki valkoturkkisia ja keltasilmäisiä. Eräänä yönä temppeliin hyökättiin ja pääpappi sai surmansa. Muut papit rukoilivat jumalattarelta apua. Pääpapin kissa Sinh asettui kuolleen isäntänsä ruumiin päälle ja käänsi katseensa kohti jumalatarta. Kissan koskettaessa ylipappia ylipapin henki siirtyi kissaan. Pian kissan turkki sai kullanhohtoisen värin ja kissan silmät muuttuivat safiirinsinisiksi, aivan kuin jumalattarella. Kissan kasvot, korvat, jalat sekä häntä saivat Burman hedelmällisen maan värityksen. Ainoastaan käpälät, jotka koskettivat kuollutta ylipappia säilyivät valkoisina, puhtauden ja hyvyyden värisinä. Papit onnistuivat puolustautumaan ja ajoivat vihollisen menestyksekkäästi pois. Myös muut temppelin kissat saivat Sinhin värityksen. Taru kertoo myös, että aina kun pyhä kissa kuolee, vie se kuolleen papin sielun ikuisuuteen. Sinh jäi uskollisesti kuolleen isäntänsä päälle, kunnes se menehtyi – ja vei isäntänsä sielun paratiisiin.


title: Pyhä birma

text: Tarinat ovat tarinoita, mutta totta on kuitenkin, että pyhä birma on yksi vanhimpia kissarotuja. Majuri G. Russell huomasi vuonna 1898 Lao-Tsun temppelissä paljon näitä kissoja ja vuonna 1919 hän sai lahjana Kittah Llaman pääpapilta kaksi kissaa, uroksen ja naaraan vietäväksi Ranskaan. Kissat saivat yhden pentueen, mutta rotu selviytyi kasvamaan ja se on nyt yksi suosituimmista kissaroduista maailmalla.


title: Teijo Erkinharju

text: Teijo Tapani ”Twist Twist” Erkinharju (s. 24. tammikuuta 1962 Kuusankoski) on suomalainen muusikko. Hänet tunnetaan parhaiten Peer Güntin pitkäaikaisimpana rumpalina (1981–2005). Erkinharjun muita yhtyeitä ovat olleet muun muassa Leningrad Cowboys, Los Bastardos Finlandeses, Road Crew, Daavid & Goljat, Daltons sekä Devil’s Milk. Hän on toiminut myös sessiomuusikkona.


title: Teijo Erkinharju

text: Erkinharju tunnetaan räväkästä ja nopeasta soittotyylistään. 1980-luvulla hän käytti enimmäkseen Pearl-merkkisiä settejä, jotka sisälsivät kaksi bassorumpua ja mm. neljä octobania. Nykyisin Erkinharju soittaa Drum Workshopin rummuilla ja käyttää pääasiassa vain yhtä bassorumpua. Paiste-merkkisiä symbaaleja hän on käyttänyt lähes koko uransa.


title: Zelenodolsk

text: Zelenodolsk () eli Yäşel Üzän (tataariksi Яшел Үзән) on kaupunki ja Zelenodolskin piirin keskus Tatarstanin tasavallan luoteisosassa Venäjällä. Se sijaitsee Volgan ja sen täällä muodostaman Kuibyševin tekojärven vasemmalla rannalla 38 km Kazanista ylävirtaan.


title: Zelenodolsk

text: Zelenodolsk on tärkeä jokiliikenteen satama ja teollisuuskeskus. Kaupungissa on kuuluisa laivatelakka, joka on perustettu 1895. Kaupungin nähtävyyksistä mainittakoon vuosina 1980-1981 rakennettu moskeija. Kaupungin pinta-ala on 26,6 km². Kaupungin kautta kulkee Moskovan ja Kazanin välinen päärata, jolta sieltä risteää myös rata pohjoiseen Mari Elin Joškar-Olan kautta Kirovin alueen Jaranskiin. Toinen pistorata jatkaa Volžskiin.


title: Zelenodolsk

text: Kaupungin asukasluku oli vuoden 2010 väestönlaskussa 97 674. Vuonna 1989 asukasluku oli 94 100, ja väestöstä oli venäläisiä 67 % ja tataareja 29,1 %.


title: Zelenodolsk

text: Kylmän sodan aikana kaupungissa oli salainen sota-alusten suunnittelukeskus.


title: Definitely Maybe - The DVD

text: Definitely Maybe - The DVD on brittiläisen rock-yhtye Oasiksen DVD-julkaisu, joka sisältää kokonaisuudessaan yhtyeen debyyttialbumin Definitely Maybe ja aikaisemmin vain LP-painoksella olleen "Sad Song" kappaleen toisen version. Lisäksi levyllä on videot kaikista kappaleista, joihin sellainen on tehty, live-taltioinnit kaikista kappaleista, dokumentin, jossa yhtye, muut osalliset ja aikalaiset kertovat albumin synnystä, ajanhengestä sekä albumin kappaleista. Mukana on myös vanhoja haastatteluja ja muita videopätkiä.


title: Nižnekamsk

text: Nižnekamsk () eli Tübän Kama () on runsaan 230 000 asukkaan teollisuuskaupunki Kamajoen varrella Tatarstanin tasavallan pohjoisosassa Venäjällä, 237 kilometriä Kazanista itään. Kaupunki on tärkeä petrokemianteollisuuden keskus. Öljyä jalostava OAO Nižnekamskneftehim on kaupungin suurimpia työnantajia.


title: Nižnekamsk

text: Vuonna 1989 kaupungin väestöstä oli tataareja 46,5 prosenttia, venäläisiä 46,1 prosenttia, tšuvasseja 3,0 prosenttia, ukrainalaisia 1,0 prosenttia ja baškiireja 1,0 prosenttia.


title: Nižnekamsk

text: Nižnekamsk perustettiin vuonna 1961 työläisasutukseksi petrokemianteollisuuslaitoksen perustamisen yhteydessä. Kaupunki siitä tuli vuonna 1966.


title: Nižnekamsk

text: Kaupungista on kotoisin öljynjalostamo Nižnekamskneftehimin jääkiekkoseura HK Neftehimik Nižnekamsk, joka pelaa Itä-Euroopan ja Venäjän huippuliigassa KHL:ssä.


title: Heimo Holopainen

text: Heimo Juhani "Holle" Holopainen (s. 27. syyskuuta 1948 Helsinki) on suomalainen televisiokasvo, radioääni ja muusikko. Hän on ollut myös käsikirjoittajana sketsisarjoissa "Velipuolikuu" ja "Mutapainin ystävät" sekä ajankohtaisviihdeohjelmissa "Frank Pappa Show", "Iltalypsy" ja "Hohtohetki".


title: Heimo Holopainen

text:
Laulaja ja meikkitaiteilija Helena Lindgren on Heimo Holopaisen sisko.
__notoc__
1960–1970-luvuilla Holle Holopainen toimi basistina muun muassa yhtyeissä Islanders, Topmost, Apollo ja H.E.C.. Erityistä huomiota tuli huippusuositun Hullujussi-yhtyeen basistina ja taustalaulajana (hän esiintyi myös yhtyeen "vierailevana tähtenä" nimellä Heimo Hohto).


title: Heimo Holopainen

text: Radiouransa Holopainen aloitti Yleisradion rockohjelmissa 1970-luvun lopussa. Rockradiossa Holopainen paitsi juonsi, myös esitti ääniroolihahmoja Kapteeni Sika, Leo Eläin, Susi-Kalle Andersson ja DJ Börje . 1980-luvun loppupuolella Holopainen toimi lyhyen aikaa helsinkiläisen kaupallisen paikallisradion Radio Sykkeen päätoimittajana. Sen jälkeen hän on ollut musiikkitoimittajana Yleisradion Radio Suomessa ja YleQ:ssa ja vuodesta 2008 lähtien iltapäiväjuontajana puheradio Yle Puheessa. Hän on myös kommentoinut ajankohtaisia asioita "Leo Eläimenä". Tunnettuja Holopaisen radio-ohjelmia ovat esimerkiksi: "Pop eilen - tänään", "Kovan päivän ilta", "Rockradio", "Kersantti Pippuri", "Hollen dollarihymy" ja Poppikoulu.


title: Heimo Holopainen

text: 1980-luvulla Holopainen nähtiin televisiossa juontamassa lasten ja nuorten visailu- ja taito-ohjelmaa "Erkki!", jossa pisteytys toteutettiin liimaamalla tarramerkkejä ("Erkki-merkkejä") lasten paitoihin. 1990-luvun alussa hän tuli tunnetuksi "Frank Pappa Show'n" nimikkohenkilönä. Hän myös juonsi "Kodin kääntöpiiri" -ohjelmaa. Holopainen on ollut esiintyjänä YLE:n "Jälkiviisaissa".


title: Hermokaasu

text: Hermokaasut ovat taistelukaasuja, jotka lamaannuttavat hermostoa.


title: Hermokaasu

text: Kemialliselta rakenteeltaan hermokaasut ovat organofosfaatteja. Ne vaikuttavat inaktivoimalla pysyvästi asetyylikoliinia hajottavan asetyylikoliiniesteraasientsyymin, jolloin asetyylikoliinia kertyy elimistöön ja seuraa kolinerginen kriisi. Huoneenlämmössä hermokaasut ovat nesteitä. Hermokaasut jaetaan yleensä G- ja V-tyypin hermokaasuihin ja ne voidaan luokitella pysyvyyden mukaan myös ilma- tai maastokaasuiksi. G-aineet ovat ilmakaasuja, jotka vaikuttavat lähinnä hengityksen kautta. V-kaasut ovat puolestaan maastokaasuja, jotka vaikuttavat sekä hengityksen että ihon kautta. Tunnetuimpia G-tyypin hermokaasuista ovat tabuuni, somaani, sariini ja V-tyypin hermokaasuista VX. Niitä voidaan levittää maastoon tai aerosolina ilmaan.


title: Hermokaasu

text: Hermokaasut on luokiteltu joukkotuhoaseiksi YK:n päätöslauselmassa 687 ja niiden valmistus ja varastointi on kielletty kemiallisten aseiden kieltosopimuksessa 1993. Kielto tuli voimaan 29. huhtikuuta 1997.


title: Hermokaasu

text: Myrkytyksen oireita ovat muun muassa hikoilu, kouristukset, pupillien supistuminen, syljeneritys, virtsaaminen ja hallitsematon ulostus. Kuolema seuraa tukehtumisesta hengityslihasten lamaantuessa. Hermokaasut kulkeutuvat elimistöön hengityksen kautta, ruoansulatuskanavasta tai ihon läpi. Niiltä suojautumiseen tarvitaan koko vartalon peittävä puku – kaasunaamari ei riitä.


title: Hermokaasu

text: Myrkytyksen vasta-aine on atropiini, jota tarvitaan useita päiviä jatkuvasti.


title: Almetjevsk

text: Almetjevsk () eli Älmät () on noin 150 000 asukkaan öljyteollisuuskaupunki Venäjän Tatarstanin itäosassa, 279 kilometriä Kazanista itään. Kaupunki sijaitsee Kaman sivujoen Zain varrella.


title: Almetjevsk

text: Almetjevskissä on keskisuuren venäläisen Tatneft-öljy-yhtiön kotipaikka ja tähän liittyvää öljyteollisuutta. Paikkakunta on koko Venäjän öljynsiirtoputkiston keskisimpiä risteyskohtia. Täällä on entisen Itäblokin maihin johtavan Družba-öljynsiirtoputken alkukohta. Transneftin öljyputkia kulkee kaupungista myös esimerkiksi Nižni Novgorodiin, Samaraan ja Subhankulovoon.


title: Almetjevsk

text: Vuonna 1989 kaupungin väestöstä oli tataareja 50,4 prosenttia ja venäläisiä 42,9 prosenttia.


title: Almetjevsk

text: Väliluvun kehitys:


title: Almetjevsk

text: Paikkakunnalla on sijainnut Almet (Älmät) -niminen tataarikylä 1600-luvulta alkaen, mutta kaupunkina se on nuori. Se kasvoi alueen öljyteollisuuden myötä ja sai kaupunkioikeudet vuonna 1953.


title: Almetjevsk

text: Jääkiekkoseura Neftjanik Almetjevsk pelaa Venäjän Vysšaja Ligassa.


title: Who Feels Love?

text: "Who Feels Love?" on brittiläisen rock-yhtye Oasiksen kappale ja single, joka julkaistiin 17. huhtikuuta 2000. Single nousi suoraan Ison-Britannian single-listan sijalle 4 myyden kotimaassaan hieman yli 137 000 kappaletta. "Who Feels Loven?" b-puolia ovat "One Way Road" ja "Helter Skelter". Singlen kansi on kuuluisan kansitaiteilija Simon Halfonin suunnittelema.


title: Who Feels Love?

text: Kaikki kappaleet kirjoittanut Noel Gallagher, ellei toisin mainita.


title: Naberežnyje Tšelny

text:
Naberežnyje Tšelny () eli Yar Çallı (tataariksi Яр Чаллы) on Tatarstanin toiseksi suurin kaupunki Venäjällä. Se sijaitsee Kamajoen ja siihen padotun Ala-Kaman tekojärven rannalla tasavallan koillisosassa 225 kilometriä Kazanista itään. Se on merkittävä teollisuuskeskus ja Tukajevin piirin hallinnollinen keskus.
Naberežnyje Tšelnyssä sijaitsee KamAZin raskaita kuorma-autoja, panssarivaunuja ja dieselmoottoreita valmistava tehdas, joka on alallaan suurimpia maailmassa. Kaupungissa sijaitsevan Ala-Kaman vesivoimalaitoksen teho on 1250 MW.


title: Naberežnyje Tšelny

text: Naberežnyje Tšelny perustettiin vuonna 1621. Kaupunginoikeudet se sai vuonna 1931. Kaupungin nimi oli Brežnev vuosina 1982–1988.


title: Naberežnyje Tšelny

text: Kaupungissa on noin puoli miljoonaa asukasta (vuonna 2010 yhteensä 513 193), ja sen metropolialueella noin 900 000.


title: Naberežnyje Tšelny

text: Asukasluvun kehitys:


title: Naberežnyje Tšelny

text: Vuonna 2010 kaupungin väestöstä oli venäläisiä 44,9 prosenttia, tataareja 47,4 prosenttia, tšuvasseja 1,9 prosenttia, ukrainalaisia 1,3 prosenttia, baškiireja 1,2 prosenttia sekä mareja, mordvalaisia ja udmurtteja 1,5 prosenttia.


title: Sunday Morning Call

text: Sunday Morning Call on brittiläisen rock-yhtye Oasiksen kappale ja single, joka julkaistiin 3. heinäkuuta 2000. Single nousi suoraan Ison-Britannian single-listan sijalle 4 myyden kotimaassaan hieman yli 130 000 kappaletta. "Sunday Morning Callin" b-puolia ovat "Carry Us All" ja "Full on", kaikki kappaleet on kirjoittanut Noel Gallagher joka myös laulaa kaikki kappaleet. Singlen julkaisun aikoihin arvioitiin että kappale kertoisi Gallagherin tuttavasta Kate Mossista. Singlen kansi on kansitaiteilija Simon Halfonin suunnittelema.


title: Sunday Morning Call


title: Menzelinsk

text: Menzelinsk () eli Minzälä () on kaupunki Ala-Kaman tekojärven rannalla Tatarstanin itäosassa Venäjällä, 292 km Kazanista itään.


title: Menzelinsk

text:
Menzelinskin kaupunki toimii piirin Menzelinskin keskuksena. Kaupungissa asui 16 476 ja koko piirissä 29 359 henkeä (2010). Vuonna 1989 väestöstä oli venäläisiä 49,3 prosenttia ja tataareja 46,8 prosenttia.
Menzelinsk perustettiin Menzelja- ja Kamajokien yhtymäkohtaan vuonna 1586. Kaupunginoikeudet se sai vuonna 1781.


title: Stand by Me

text: Stand By Me on brittiläisen rockyhtye Oasiksen single, joka julkaistiin 22. syyskuuta, 1997. Singlen korkein listasijoitus oli Ison-Britannian singlelistan sija 2. Singleä on myyty pelkästään kotimaassaan britanniassa yli 422 000 kappaletta ja sen b-puolia ovat "(I Got) The Fever", "My Sister Lover" ja "Going Nowhere".


title: Stand by Me

text: Noel Gallagher on sanonut laulusta: "Laulu alkaa lauseella ""Made a meal and threw it up on Sunday"". Kun ensimmäisen kerran muutin Lontooseen äitini soitteli minulle jatkuvasti ja kyseli olenko syönyt kunnolla. Joten yritin tehdä sunnuntaipaistia, ja laattasin sen jälkeen kaksi päivää ruokamyrkytyksen takia. Toinen lause ""There is one thing I can never give you, my heart will never be your home".". Siinä on kyse yksityisyydestä, joka minun täytyy pitää - paikka jonne menen kirjoittamaan materiaalini. Tyttöystäväni Meg oli varsin järkyttynyt tästä.


title: Stand by Me

text: Kaikki kappaleet kirjoittanut on Noel Gallagher, ellei toisin mainita.


title: Don’t Go Away

text: Don’t Go Away on brittiläisen rock-yhtye Oasiksen kappale. Kappaleen on kirjoittanut yhtyeen kitaristi Noel Gallagher, ja se on yhtyeen kolmannen studioalbumin "Be Here Now" (1997) kahdeksas raita.


title: Don’t Go Away

text: ”Don’t Go Away” julkaistiin singlenä 19. helmikuuta 1998 ainoastaan Japanissa, jossa se nousi Oriconin singlelistan sijalle 48. Se julkaistiin promosinglenä myös Yhdysvalloissa ja Ranskassa. Yhdysvalloissa se nousi "Billboardin" Hot Modern Rock Tracks -listan viidenneksi. Kappaleesta on julkaistu myös musiikkivideo.


title: Don’t Go Away

text: Noel Gallagherin mukaan laulu kertoo hänen äidistään, joka joutui sairaalaan ja jolla luultiin olevan syöpä. Gallagher kuvaa laulua seuraavasti:


title: Don’t Go Away

text: Kaikki kappaleet kirjoittanut Noel Gallagher, ellei toisin mainita.Catalogue No: ESCA-6948


title: Xi’an

text: Xi’an (kiinaksi: 西安, pinyin: Xī'ān) on Shaanxin maakunnan pääkaupunki Kiinassa. Xi’an on ollut keisarillinen pääkaupunki yli tuhannen vuoden ja 13 dynastian ajan. Kaupungin loiston aika sijoittuu Sui- ja Tang-dynastian ajalle, jolloin Xi’an oli silkkitien alkupiste. Xi’an oli maailman suurin kaupunki, rikas ja kulttuuriltaan kansainvälinen. Xi’ania kutsuttiin aikaisemmin nimellä Chang’an (yksink.: 长安, perint.: 長安, pinyin: Cháng'ān).


title: Xi’an

text: Xi’an sijaitsee Kiinan keskiosassa. Kaupunkia rajaavat Qinling-vuoristo etelässä ja Weijoki pohjoisessa.


title: Xi’an

text: Kaupungin perustamisaikana pidetään vuotta 202 eaa., kun Han-dynastian hallitsija Liu Bang perusti Chang'anin pääkaupungikseen. Tätä ennen alueella olivat sijainneet myös Zhou- ja Qin-dynastian pääkaupungit. Vuonna 194 eaa. alettiin rakentaa kaupungin ensimmäistä muuria. Tämä saatiin valmiiksi neljän vuoden kuluttua.


title: Xi’an

text: Vuonna 582 Sui-dynastian hallitsija käski rakentaa uuden pääkaupungin (Daxing, 大興) hieman kaakkoon vanhasta Han-dynastian aikaisesta sijainnista. Uuden kaupungin pinta-ala oli 84 km² ja pääkatu oli 155 metriä leveä ja se olikin aikansa suurin kaupunki maailmassa. Kaupungin nimi vaihdettiin Chang'aniksi Tang-dynastian aikana.


title: Xi’an

text:
Tang-dynastian lopulla vuonna 904 kaupunki tuhoutui suurimmalta osaltaan ja asukkaat pakotettiin muuttamaan uuteen pääkaupunkiin Luoyangiin. Vain pieni osa kaupungista jäi asutuksi. Ming-dynastia rakensi uuden muurin Chang’anin vain 12 km² peittäneen alueen ympärille.
Xi’anin alueen kuuluisin nähtävyys on ehdottomasti esikaupungista 40 kilometriä itään sijaitseva terrakotta-armeija. Yhdistyneen Kiinan ensimmäinen keisari Qin Shi Huangdi rakennutti itselleen mausoleumin ja tätä vartioimaan 8 099 hahmon armeijan.


title: Xi’an

text: Muita nähtävyyksiä ovat kaupungin muslimikorttelissa sijaitseva Xi’anin suuri moskeija. Iso- ja Pieni villihanhipagodit ovat yli tuhat vuotta vanhoja torneja, jotka ovat säilyneet monista maanjäristyksistä.


title: Xi’an

text: Xi'anissa on yhdeksän kaupunkipiiriä ja neljä piirikuntaa. Kaupunkipiirit ovat: Baqiao (5), Beilin (4), Chang'an (9), Lianhu (2), Lintong (8), Weiyang (1), Xincheng (3), Yanliang (7) ja Yanta (6). Piirikunnat ovat: Gaoling (13), Huxian (12), Lantian (10) ja Zhouzhi (11).


title: Xi’an

text: Xi’anin metron ensimmäinen linja avattiin syyskuussa 2011. Nykyään (2015) metrossa on käytössä kaksi linjaa ja kaupungin metroverkkoon on suunniteltu kaikkiaan kuusi linjaa.


title: Xi’an

text: Xi’an Xianyangin kansainvälinen lentoasema sijaitsee Xianyangin kaupungissa noin 47 kilometrin päässä Xi’anin keskustasta.


title: Xi’an

text: Valmet Oy:llä on Xi’anin kaupungissa Valmet Paper Technology (Xi'an) Co. Ltd. -tytäryhtiö.


title: Alfa Phoenicis

text: Alfa Phoenicis (α Phe / α Phoenicis /alp Phe) eli Ankaa tai Nair al-Zaurak, Cymbae, Lucida Cymbae on Feeniksin tähdistön kirkkain tähti, suuruusluokaltaan 2,40. Tähti on spektroskooppinen kaksoistähti, mutta Ankaan B-komponentista ei tiedetä juuri mitään, vaikka se on havaittu kahdella tavalla: sekä A-tähden spektriviivojen vaihteluna että suoraan. Sen kiertoaika on 10.5 vuotta ja radan keskietäisyys 7 AU. Absoluuttinen kirkkaus 0,52. Pyörimisnopeus 2 km/s tai suurempi; tähden pyörähdys kestää noin vuoden. Ankaa on vakaassa heliumin polttovaiheessa.


title: Stop Crying Your Heart Out

text: Stop Crying Your Heart Out on rock-yhtye Oasiksen kappale ja single, joka julkaistiin 17. kesäkuuta, 2002. Sen korkein listasijoitus oli Ison-Britannian single-listan sija 2. Kappaletta soitettiin runsaasti Britanniassa kesällä 2002, kun Englanti putosi jatkosta jalkapallon MM-kisoista, hävittyään puolivälierissä Brasilialle 1-2.


title: Stop Crying Your Heart Out

text: Singlen B-puolia ovat "Thank You For The Good Times" ja "Shout It Out Loud". Singlestä on myös julkaistu DVD-versio, joka sisältää "Stop Crying Your Heart Out"- ja "Stop Crying Your Heart Out (DEMO)"-kappaleet sekä kymmenen minuuttia kestävän toisen osan "Tour of Brotherly Love"-kiertuedokumentista. Singlen kansi on kuuluisan kansitaiteilijan Simon Halfonin suunnittelema.


title: Stop Crying Your Heart Out

text: Kaikki kappaleet kirjoittanut Noel Gallagher, ellei toisin mainita.


title: Joona Mielonen

text: Joona Pekka Mielonen (s. 30. joulukuuta 1985 Kotka) on suomalainen apulaisohjaaja ja näyttelijä. Mielonen tuli tunnetuksi suomalaisesta "Salatut elämät" -televisiosarjasta, jossa hän esitti Kasper Koposen roolin. Hän tuli mukaan kuvauksiin vuonna 2002, mutta jäi hyvin pian pois sarjasta. Alkuvuonna 2004 Mielonen palasi sarjan kuvauksiin, ja näytteli sarjassa vuoteen 2005, jonka jälkeen hän poistui sarjasta lopullisesti. Mielonen on näytellyt vuosina 2000–2001 sarjassa "Pertsa ja Kilu" toista pääosaa. 2015 hän allekirjoitti Paavo Väyrysen kansalaisaloitteen Suomen EMUssa pysymiseen liittyen.


title: Joona Mielonen

text: Mielonen valittiin kunnallisvaaleissa 2012 Kotkan kaupunginvaltuuston jäseneksi Vasemmistoliiton listalta. Aiemmin hän oli toiminut lyhyen aikaa SDP:n kolmantena varavaltuutettuna kunnallisvaalien 2004 jälkeen ja ollut Vasemmistoliiton ehdokkaana vuoden 2011 eduskuntavaaleissa.


title: Joona Mielonen

text: Keväästä 2004 Mielonen on julkaissut Mikseri.netissä, Molo Hasardi -nimisessä yhtyeessä, rallahtavaa musiikkia. Yhtyeen alkuna pidetään ”Seppo Paananen” -kappaletta.


title: Melusaaste

text: Melusaaste on liian kovaa melua. Melu on ääntä, joka on terveydelle haitallista tai joka merkityksellisesti vähentää ympäristön viihtyisyyttä tai merkityksellisesti haittaa työntekoa. Melun voimakkuus ilmoitetaan desibeleinä. Liika altistuminen melusaasteelle saattaa aiheuttaa tinnitusta.


title: Melusaaste

text: Melulähteille on työkäytössä määritelty melurajat, joita työkone ei saisi ylittää. Työlainsäädännössä on määritelty aikarajoja työntekijän melusaasteelle altistumiselle.


title: Melusaaste

text: Euroopan unionin ympäristömeludirektiivin (2002/49/EY) tarkoituksena on vähentää ja ehkäistä ympäristömelun aiheuttamia haittoja. Direktiivi edellytti muun muassa meluselvityksen ja meluntorjunnan toimintasuunnitelman laatimista. Suomessa direktiivi toteutuu osana ympäristönsuojelulakia (27.6.2014/527, esim. 151§–153§).


title: Melusaaste

text: Melusaastetta syntyy esimerkiksi liikenteestä ja työkoneista sekä äänekkäistä tapahtumista kuten ulkoilmakonserteista. Melusaastetta voi syntyä myös teollisuuslaitoksista (kuten tuulivoimaloista, kivimurskaamoista), työkoneista (kuten satamien ja muiden toimipisteiden lastinkäsittelylaitteet), yksittäisistä koneista ja laitteista (kuten lehtipuhaltimista, raivaus- ja moottorisahoista, ilmastointilaitteista), vesipumpuista) ja muista melulähteistä. Työkoneiden melu synnyttää haittaa myös laitteen käyttäjälle, jos melun lähde on lähellä koneenkäyttäjän kuulojärjestelmää.


title: Melusaaste

text: Melusaasteen haittavaikutuksia vähennetään melusaastetta aiheuttavien lähteiden äänen vaimennusta. Esimerkkinä ulkoisesta suojauksesta ovat liikenteen meluhaittojen ehkäisyyn meluaidat ja vallit. Melusaasteen haittavaikutuksia vähennetään myös ihmisten kuuloa suojaavilla kuulonsuojaimilla. Kuulosuojaimia on olemassa korvien päälle sijoitettavia kuppimaisia suojuksia ja korvakäytävään sijoitettavia korvatulppia.


title: Melusaaste

text: Laindäädännöstä ja toimintasuunnitelmista huolimatta esimerkiksi ympäristömelulle altistuminen ei ole alkuvuonna 2014 julkaistun selvityksen mukaan Suomessa vähentynyt.


title: Little by Little / She Is Love

text:
Little by Little / She Is Love on rockyhtye Oasiksen single, joka julkaistiin 23. syyskuuta, 2002.
Korkein listasijoitus Iso-Britannian single-listan sija 2. Kappaleet "Little by Little" ja "She Is Love" ovat kummatkin a-puolia, ja ne on kirjoittanut Noel Gallagher. B-puolena on cover The Who -klassikosta "My Generation", jonka on kirjoittanut Pete Townshend. Singlestä on myös julkaistu DVD-versio, jonka sisältö on muuten sama lukuun ottamatta "My Generation" -kappaletta, joka on korvattu kymmenen minuuttia kestävällä kolmannella ja viimeisellä osalla "Tour of Brotherly Love" -kiertuedokumentista. Singlen kansi on taiteilija Simon Halfonin suunnittelema.


title: Little by Little / She Is Love


title: Boeing B-17 Flying Fortress

text: Boeing B-17 Flying Fortress () oli ensimmäinen sarjatuotettu nelimoottorinen raskas pommikone. Sitä käytettiin pääasiassa Yhdysvaltain armeijan ilmajoukkojen USAAF:n ("United States Army Air Forces") suorittamiin Saksan teollisuuskohteiden päiväpommituksiin toisen maailmansodan aikana. B-17 osoittautui yhdeksi toisen maailmansodan parhaista lentokoneista, vaikka ensimmäiset mallit ilmestyivät jo 1930-luvulla. Sitä valmistettiin muun muassa General Motorsin tehtailla henkilöautotuotannon loputtua 1942.


title: Boeing B-17 Flying Fortress

text: Nelimoottoristen pommikoneitten massakäyttö asetti saksalaisten ilmapuolustukselle kovia paineita ja pakotti nämä siirtämään hävittäjätoiminnan painopistettä itärintamalta valtakunnan ydinalueiden puolustamiseen.


title: Boeing B-17 Flying Fortress

text: Alkuperäinen käyttötarkoitus koneelle piti olla pitkän matkan meripartiopommittaja; vihollislaivojen pommittaminen korkealta näiden ollessa vielä kaukana. Tästä käyttötarkoituksesta kuitenkin luovuttiin, kun huomattiin, ettei laivoihin pysty osumaan korkealta pommittaessa, ja konetta alettiin käyttää normaalina raskaana pommikoneena.


title: Boeing B-17 Flying Fortress

text: B-17:n prototyyppi lensi ensimmäisen kerran 28. heinäkuuta 1935 Boeing Model 299 -nimellä. Vuonna 1936 Yhdysvaltain armeijan ilmajoukot tilasivat kolmetoista YB-17-pommittajaa, joissa suurin muutos Model 299:ään nähden oli, että moottorit oli vaihdettu voimakkaampiin Wright R-1820-39 Cycloneihin.


title: Boeing B-17 Flying Fortress

text: Ensimmäiset B-17:t otettiin palveluskäyttöön vuonna 1938. Pearl Harborin hyökkäyksen jälkeen 1941 koneiden tuotantoa huomattavasti kiihdytettiin. Koneet palvelivat kaikilla sotanäyttämöillä, ja niiden tuotanto loppui huhtikuussa 1945 12 700 koneen jälkeen.


title: Boeing B-17 Flying Fortress

text: Parasta B-17:ssä olivat sen nopeus ja kestävyys; kone pysyi ilmassa ja pystyi laskeutumaan vielä hyvinkin pahasti vaurioituneena.


title: Boeing B-17 Flying Fortress

text: Koneen puolustusaseistusta paranneltiin moneen otteeseen sodan aikana koneen joutuessa puolustautumaan saksalaisia torjuntahävittäjiä vastaan. Ensimmäisissä malleissa oli muutama konekivääri, viimeisissä peräti 13.


title: Boeing B-17 Flying Fortress

text: C-mallissa konekiväärejä oli viisi kappaletta, raskaat konekiväärit rungon ylä- ja alapuolilla sekä kyljissä, ja kevyt konekivääri nokassa. Koska yksikään näistä ei ollut pyrstössä ja peräsin esti rungon yläpuolen konekivääriä ampumasta suoraan taaksepäin, kone oli haavoittuvainen suoraan takaa tulevia hyökkäyksiä vastaan.


title: Boeing B-17 Flying Fortress

text: D-mallissa rungon ylä- ja alapuolelle vaihdettiin yksittäisten konekiväärien tilalle konekivääripari ja panssarointia paranneltiin.


title: Boeing B-17 Flying Fortress

text: E-mallissa koneen perään sekä rungon yläpuolelle lisättiin konekivääritornit ja rungon alapuolen vain taaksepäin ampuva gondoli vaihdettiin kääntyvään konekivääritorniin. Kaikki uudet konekivääritornit sisälsivät raskaammat .50 kaliiperin (12,7 mm) konekiväärit. Lisäksi nokan molemmille puolille lisättiin ikkunat, joihin voitiin asentaa raskaat konekiväärit. Tulivoiman lisäys oli huomattava sekä määrällisesti että ampumasektorillisesti. Ilmeisesti myös toinen rungon yläpuolen konekivääreistä poistettiin. Tyynenmeren rintamalla E-malli oli erittäin ikävä yllätys panssaroimattomille japanilaishävittäjille, Euroopan rintamalla E-malli lähinnä teki koneesta kelvollisen suojelemaan itseään kohtuullisesti.


title: Boeing B-17 Flying Fortress

text: F-mallissa aseistus oli melkein sama kuin E:ssä, ainoana erona oli, että nokan sivujen konekiväärit olivat vakiovaruste. Sen sijaan koneessa oli lukuisia muita muutoksia; muun muassa suuremmat polttoainesäiliöt, parempi panssarointi sekä mahdollisuus kuljettaa suurempaa pommikuormaa.


title: Boeing B-17 Flying Fortress

text: Ennen G-mallia koneen puolustusaseistuksen suurin heikkous oli tulivoima suoraan eteenpäin; G-mallissa nokan alapuolelle lisättiin konekivääritorni, jossa oli kaksi raskasta konekivääriä. Lisäksi perän konekivääritornia paranneltiin ja rungon yläpuolen yksittäinen konekivääri poistettiin; se oli osoittautunut turhaksi rajallisen ampumasektorinsa vuoksi. Tämä malli sai lisänimen ”siili” joka suuntaan ampuvien konekivääriensä takia. Myöhemmin se muuttui myös ”lentäväksi linnoitukseksi”, joka on säilynyt tähän päivään asti.


title: Vasili I

text: Vasili I (; 1371 – helmikuu 1425) oli Moskovan suuriruhtinas vuosina 1389–1425. Hän oli Dmitri Donskoin ja suuriruhtinatar Eudoxian (Jevdokija) vanhin poika.


title: Vasili I

text: Vasili jatkoi isänsä työtä yhdistämällä Venäjää. Hän sai sopimuksella Suzdalin, Nižni Novgorodin ja Muromin ruhtinaskunnat 1392 Moskovan alaisuuteen, pakotti Novgorodin liittoon ja sai 1397–1398 Kalugan, Vologdan, Veliki Ustjugin ja komien maat Novgorodilta.


title: Vasili I

text: Liettua oli 1386 liittynyt personaaliunioniin Puolan kanssa, jonka kuningas Jagello (1377–1397) pyrki laajentumaan liitossa kaanien kanssa. Rauhan vakuudeksi Vasili nai Liettuan Vytautasin (1392–1430) tyttären Sofian. Liitto oli kuitenkin heikko, koska Vytautas valtasi Vjazman ja Smolenskin 1403–1404. Puola-Liettuan raja oli vain 140 km Moskovasta. Vasilin tytär Anna naitettiin Bysantin keisari Johannes VIII Palaiologosille 1414.


title: Vasili I

text: Vasili joutui puolustautumaan kaani Tohtamyšin 1395 voittanutta kaania Timur Lenkia vastaan. Hänen retkensä ei kuitenkaan yltänyt Moskovaan asti, ja se tuhosi Kultaisen Ordan, joka hajosi seuraavaksi kahdeksitoista vuodeksi. Vasili lopetti veronmaksun, mutta kärsi tappion 1408 Edigulle, joka hävitti Moskovan alueita, muttei saanut kaupunkia. Vuonna 1412 Vasili joutui kuitenkin käymään osoittamassa uskollisuuttaan Ordalle.


title: Dmitri Donskoi

text: Dmitri Ivanovitš Donskoi (, 12. lokakuuta 1350 Moskova – 19. toukokuuta 1389 Moskova) oli Moskovan ruhtinaskunnan suuriruhtinas vuosina 1359–1389 ja Vladimirin vuodesta 1363. Dmitri haastoi ensimmäisenä Moskovan suuriruhtinaana tataarien vallan Venäjällä. Hän sai arvonimensä "Donilainen" mongolien lyömisestä Kulikovon taistelussa 1380.


title: Dmitri Donskoi

text: Dmitri nousi Moskovan valtaistuimelle yhdeksänvuotiaana. Ennen hänen täysikäisyyttään ruhtinaskuntaa hallitsi metropoliitta Aleksis. Vuonna 1360 Venäjän korkein arvo, Vladimirin suuriruhtinaan arvonimi, siirtyi Kultaisen ordan kaanin päätöksellä Nižni Novgorodin Dmitri Konstantinovitšille. Kun hänet syrjäytettiin, Dmitri sai Vladimirin suuriruhtinaan aseman. Kolme vuotta myöhemmin hän teki rauhan Dmitri Konstantinovitšin kanssa ja solmi avioliiton tämän tyttären Eudoxian kanssa. Vuonna 1376 he liittoutuivat ja ryöstivät Volgan Bulgarian.


title: Dmitri Donskoi

text: Dmitrin valtakauden alun tärkein tehtävä oli Moskovan Kremlin varustaminen ensi kertaa kivimuurein, jotka valmistuivat 1367. Dmitri sekaantui Tverin asioihin, jolloin ruhtinas Mikael pyysi appensa, Liettuan Olgerdasin avukseen, ja Moskovaa piiritettiin kaksi kertaa, 1368 ja 1370. Dmitri sai kaanin luvalla pitää Vladimirin ruhtinaskunnan ja 1375 nujersi Tverin ja pakotti sen tunnustamaan Moskovan oikeuden suuriruhtinaan arvoon. Vain Rjazan jäi alistamatta.


title: Dmitri Donskoi

text: Kultainen orda oli heikentynyt valtakamppailun vuoksi, ja sen rinnalle oli syntynyt Valkoinen orda. Dmitri lopetti veronmaksun ordalle 1371, mutta kaani Mamai keräsi tataarien joukot ja valmistautui nujertamaan kapinoitsijan. Dmitri puolestaan keräsi vihollista vastaan lähes kaikki Venäjän ruhtinaat. Mamain ensimmäinen hyökkäys Rjazaniin torjuttiin Vožajoella 1378. Kaksi vuotta myöhemmin kaani kokosi 120 000 miehen armeijan ja johti sen itse Liettuan tuella Moskovaan. Se lyötiin Kulikovon niityllä Donin yläjuoksulla.


title: Dmitri Donskoi

text: Lyöty Mamai syrjäytettiin, ja tataarien joukot yhdisti Valkoisen ordan kaani Tohtamyš, joka lähti sotaretkelle 1382. Dmitri sai tiedon hyökkäyksestä liian myöhään eikä ehtinyt koota apuvoimia. Moskova puolustautui piiritystä vastaan käyttäen ensi kertaa tykkejäkin, mutta se ryöstettiin silti, ja palattiin veronmaksuun ordalle. Dmitri vannoi uskollisuutta Tohtamyšille ja ordalle, joka palautti hänet pääasialliseksi veronkerääjäksi ja Vladimirin suuriruhtinaaksi. Kuollessaan 1389 Dmitri oli ensimmäinen suuriruhtinas, joka jätti arvonimensä pojalleen ilman kaanin hyväksyntää.


title: Iivana II

text: Iivana II (; 30. maaliskuuta 1326 – 13. marraskuuta 1359) oli Iivana Kalitan toinen poika, joka seurasi veljeään Semjonia Moskovan ja Vladimirin suuriruhtinaana vuosina 1353–1359. Ennen tätä hän hallitsi Ruzaa ja Zvenigorodia.


title: Iivana II

text: Iivana II harkitsi alkuun luopuvansa perinteisestä uskollisuudesta mongolihallitsijoille ja liittoutuvansa Liettuan kanssa. Hän luopui ajatuksesta pian ja vannoi uskollisuutta Ordalle.


title: Iivana II

text: Aikalaiset pitivät Iivanaa heikkona hallitsijana, joka ei kyennyt vastaamaan kun Liettuan Olgerdas (1341–1377) valloitti hänen appensa pääkaupungin Brjanskin ja lopulta Venäjän Dnepriä myöten, Kiovan, ja teki maastaan suurvallan, joka ulottui Itämereltä Mustallemerelle.


title: Semjon

text: Semjon "ylpeä" (; 1316–1353) oli Iivana Kalitan poika ja Moskovan suuriruhtinas vuosina 1340–1353. Hän peri kaanin määräyksellä isänsä aseman Vladimirin suuriruhtinaana ja käytti titteliä "Moskovan ja koko Venäjän suuriruhtinas".


title: Semjon

text: Hän soti Toržokin kaupunkia vastaan 1341 ja vahvisti valtaansa Novgorodiin. Kymmenen vuotta myöhemmin hän hyökkäsi Smolenskiin. Semjon jatkoi isänsä asemaa ja pysyi uskollisena Ordalle ja sen ylimpänä vallankäyttäjänä. Ruotsin kuninkaan Maunu Eerikinpojan ristiretken Pähkinälinnaan Novgorod torjui Moskovan vähäisellä tuella 1348.


title: Semjon

text: Ennen kuolemaa Semjon antoi luostarilupauksen ja otti nimen Sozont. Hänen kaksi poikaansa kuolivat ruttoon. Semjon haudattiin Arkkienkelin katedraaliin Moskovan Kremliin.


title: Iivana Kalita

text: Iivana Kalita (; 1288–1340) oli Moskovan ruhtinas ja sitten suuriruhtinas vuosina 1325–1340 ja Vladimirin vuodesta 1328. Hänen isänsä oli Daniel, Moskovan ensimmäinen ruhtinas. Kutsumanimensä "Kalita" (kukkaro, rahasäkki) hän sai tehtyään Moskovasta rikkaan toimimalla mongolien pääveronkerääjänä Venäjällä.


title: Iivana Kalita

text: Tverin siirryttyä Liettuan puolelle Kultaisen ordan kaani Uzbeg piti Iivanaa luotetuimpana vasallinaan. Hän keräsi Venäjältä veroja kaanille ja käytti niitä alueiden hallintaoikeuksien ostamiseen ja lainaamalla muille ruhtinaille, jotka joutuivat velkakierteeseen. Lopulta velkataakkoja ei pystytty hoitamaan ja alueet liitettiin Moskovan vaikutuspiiriin. Kaanin luvalla hän nujersi Tverin ja sai häneltä suuriruhtinaan arvon 1328. Näin Moskova kohosi Venäjän johtavaksi ruhtinaskunnaksi.


title: Timo Rasio

text: Timo Juhani Rasio (s. 22. kesäkuuta 1966) on suomalainen muusikko. Hänet tunnetaan parhaiten CMX-yhtyeen toisena kitaristina. Aiemmin pääasiassa basistina toiminut Rasio liittyi yhtyeeseen vuonna 1991.


title: Timo Rasio

text: Rasio myös pyörittää eräiden muiden rockmuusikoiden kanssa helsinkiläistä rockravintolaa nimeltä Loose.


title: Samtskhe-Džavakheti

text: Samtskhe-Džavakheti () on hallintoalue ("mkhare") Georgian eteläosassa. Alueella on noin 208 300 asukasta (2007) ja sen pinta-ala on 6 413 neliökilometriä. Samtskhe-Džavakhetin pääkaupunki on Akhaltsikhe.


title: Samtskhe-Džavakheti

text: Samtskhe-Džavakheti rajautuu Adžariaan lännessä, Guriaan luoteessa, Imeretiin pohjoisessa, Šida Kartliin koillisessa, Kvemo Kartliin idässä, Armeniaan kaakossa ja Turkkiin etelässä. Alue koostuu pääosin historiallisista Meskhetin ja Džavakhetin alueista ja sisältää myös pienen Torin provinssin. Vuoden 2002 väestönlaskennan mukaan 54,6 prosenttia alueen asukkaista oli armenialaisia ja 43,4 prosenttia georgialaisia.


title: Samtskhe-Džavakheti

text: Armeniassa käytetään alueen Armeniaan kuuluneista osista nimeä "Javakhk" ().


title: Samtskhe-Džavakheti

text: Samtskhe-Džavakheti jaetaan kuuteen piirikuntaan:


title: Juri Danilovitš

text: Juri Danilovitš (, k. 21. marraskuuta 1325) oli Moskovan ruhtinas vuosina 1303–1325 ja Vladimirin suuriruhtinas vuodesta 1317. Hän johti Novgorodin joukkoja ruotsalaisia vastaan taisteluissa, joiden päätteeksi solmittiin Suomen itärajan määritellyt Pähkinäsaaren rauha 1323.


title: Juri Danilovitš

text: Juri Danilovitš oli isänsä Moskovan ruhtinas Danielin vanhin poika ja peri Moskovan vuonna 1303. Juri Danilovitš puolusti Pereslavl-Zalesskia Vladimirin suuriruhtinas Andrei III:tta vastaan. Andrein kuoltua seuraavana vuonna Juri alkoi kilpailla Vladimirin suuriruhtinaan asemasta tittelin perineen Tverin ruhtinas Mikaelin kanssa. Kun Tverin armeija piiritti Pereslavlia ja Moskovaa, Mikael meni Kultaisen Ordan hoviin Saraihin, missä kaani korotti hänet muita ruhtinaita korkeammaksi.


title: Juri Danilovitš

text: Tällä välin Juri järjesti Rjazanin ruhtinas Konstantinin murhan. Onneton hallitsija oli jäänyt Jurin isän vangiksi 1302 ja virunut siitä lähin Moskovassa. Rjazanin järkyttyessä barbaarisuudesta Juri sai lopullisesti haltuunsa Kolomnan. Hän valtasi myös Možaiskin, joka oli kuulunut ennen Smolenskin ruhtinaille. Vuoteen 1314 mennessä Juri sai metropoliitta Pietarin tuen ja solmi liiton Novgorodin kanssa Tveriä vastaan.


title: Juri Danilovitš

text: Vuonna 1315 Juri meni Saraihin kaanin hovin, jossa hän vietti kaksi vuotta ja solmi liiton Uzbeg-kaanin kanssa ja nai kaanin sisaren. Juri nimitettiin Vladimirin suuriruhtinaaksi 1317. Juri yritti valloittaa myös Tverin suuren mongolisotajoukon kanssa, mutta hänen armeijansa lyötiin ja hänen veljensä Boris ja vaimonsa otettiin vangeiksi. Juri pakeni Novgorodiin ja anoi rauhaa. Hänen vaimonsa kuoli Tverissä, jolloin Juri kanteli kaanille hänen tulleen myrkytetyksi Mikaelin käskystä. Molemmat ruhtinaat kutsuttiin Saraihin, jossa Mikael surmattiin.


title: Juri Danilovitš

text: Juri palasi Venäjälle 1319. Hän sai tehtävän kerätä kaikki Venäjän verot kaanille. Hiukan ennen kuolemaansa Juri johti Novgorodin armeijan taisteluun ruotsalaisia vastaan ja perusti linnoituksen Nevan suulle. Solmittuaan Pähkinäsaaren rauhan 1323 hän jatkoi valloituksia idässä ja valloitti Veliki Ustjugin samana vuonna. Mikaelin poika Dimitri kosti Jurille ja kanteli 1322 kaanille Jurin kavaltavan veroja. Juri kutsuttiin Ordaan tuomittavaksi, mutta Dimitri surmasi hänet omakätisesti. Tämän seurauksena kaani surmautti Dimitrinkin.


title: Daniel (Venäjä)

text: Daniel Aleksandrovitš (, 1261 – 4. maaliskuuta 1303 Moskova) oli Aleksanteri Nevskin pojista nuorin. Hän sai perinnökseen vähäisimmän ruhtinaskunnan, Moskovan, ja oli sen ensimmäinen ruhtinas.


title: Daniel (Venäjä)

text: Daniel kävi taistoon veljiensä Pereslavlin Dimitrin ja Gorodetsin Andrein kanssa oikeudesta hallita Vladimiria ja Novgorodia. Dimitrin kuoleman 1294 jälkeen Daniel liittoutui Tverin ruhtinaan Mikaelin ja Pereslavlin Iivanan kanssa Andreita vastaan. Vuonna 1300 hän vangitsi "kavalalla juonella" Rjazanin hallitsijan, joka luovutti hänelle linnoituksensa Kolomnassa. Sen jälkeen Daniel hallitsi koko Moskvajoen juoksua. Vuonna 1302 hänen lapseton serkkunsa Pereslavlin Iivana jätti hänelle perinnöksi kaikki maansa, mukaan lukien Pereslavl-Zalesskin.


title: Daniel (Venäjä)

text: Danielin kunniaksi on luettu ensimmäisen Moskovan luostareiden perustaminen. Hänet kanonisoitiin pyhäksi 1652.


title: Akhalkalaki

text: Akhalkalaki (, "uusi kaupunki", ) on kaupunki Akhalkalakin piirikunnassa Samtskhe-Džavakhetin hallintoalueella Georgiassa. Kaupungissa on noin 9 800 asukasta (vuonna 2002).


title: Akhalkalaki

text: Georgia, Azerbaidžan ja Turkki ovat päättäneet uuden Bakusta Tbilisin ja Akhalkalakin kautta Karsiin kulkevan rautatielinjan rakentamisesta ja perusparantamisesta. Akhalkalakin ja Karsin välistä osuutta lukuun ottamatta rautatie on jo olemassa. Akhalkalakissa oli vuoteen 2007 saakka venäläinen sotilastukikohta, jonka Venäjän keisarillinen armeija perusti alun perin vuonna 1910. Kylmän sodan aikana tukikohdassa oli jopa 15 000 puna-armeijan sotilasta. Neuvostoliiton romahtamisen jälkeen tukikohta toimi merkittävänä työnantajana kaupungille.


title: Beta Canis Majoris

text: Beta Canis Majoris (β CMa / β Canis Majoris) eli Mirzam, Murzim tai Murzam tai (arab. "Al Murzim") on Ison koiran tähdistössä oleva sininen jättiläistähti. Tähden näennäinen kirkkaus vaihtelee välillä 1,95–2,00 noin kuuden tunnin jaksoissa erään arvion mukaan korkeudella 0,05 m. Tähti on Beta Cephei -tyyppinen muuttuva tähti.


title: Beta Canis Majoris

text: Näitä kuumia sinisiä sykkiviä muuttujia kutsutaan myös Beta Canis Majoris -muuttujiksi. Etäisyys n. 500±50 valovuotta. Absoluuttinen kirkkaus -3,95. Spektrityyppi B1II-III. Väri-indeksi B-V -0,23. Tämän kuuman tähden pintalämpötila on 22 000 kelviniä. Kokonaissäteily eli todellinen luminositeetti 19 000 aurinkoa. Säde 8 aurinkoa.


title: Beta Canis Majoris

text: Tämän tähden suunnassa on harvemman tähtienvälisen aineen "tunneli".


title: Otar Ioseliani

text: Otar Ioseliani (, s. 2. helmikuuta 1934, Tbilisi) on georgialainen elokuvaohjaaja, joka asuu nykyään Ranskassa Neuvostoliiton aikaisen sensuurin pakotettua hänet lähtemään maasta.


title: Otar Ioseliani

text: Ioseliani opiskeli musiikkia ja taidetta Tbilisin konservatoriossa, minkä jälkeen hän muutti Venäjälle ja opiskeli Moskovan yliopistossa ja VGIK-elokuvakoulussa. Hänen ensimmäinen elokuvaohjauksensa "Sapovnela" valmistui vuonna 1959. Vuonna 1975 valmistunut "Pastorali" vertaili Neuvostoliiton maaseudun ja kaupunkien elämäntyyliä toisiinsa ja voitti palkintoja Cannesissa ja Berliinissä. Muutettuaan Eurooppaan hänen elokuvansa "Les favoris de la Lune" (1985) ja "Et la lumière fut" (1989) on palkittu Venetsian elokuvajuhlilla.


title: Belgradin Punainen tähti

text: Belgradin Punainen tähti eli Fudbalski klub Crvena zvezda (Фудбалски клуб Црвена звезда) on vuonna 1945 perustettu belgradilainen, Jugoslavian ja myöhemmän Serbia ja Montenegron menestyksekkäin jalkapalloseura yhdessä verivihollisensa, paikallisvastustaja FK Partizanin kanssa. Crvena Zvezda on Serbian suosituin jalkapalloseura. Seuralla on myös joukkueet muun muassa jääkiekossa ja koripallossa.


title: Belgradin Punainen tähti

text: Punainen tähti voitti Euroopan cupin vuonna 1991 ja pelasi vuonna 1979 Borussia Mönchengladbachia vastaan UEFA Cupin loppuottelussa. Maansa (Jugoslavia / Serbia ja Montenegro / Serbia) mestaruuden se voitti 25. kerran ja cupin 22. kerran vuonna 2007.


title: Belgradin Punainen tähti

text: Monet myöhemmin Euroopan korkeimmissa sarjoissa menestyneet pelaajat, kuten esimerkiksi Dejan Savićević, Vladimir Jugovic, Siniša Mihajlović, Dejan Stanković ja Dragan Stojković, ovat uransa aikana pelanneet Punaisessa tähdessä.


title: Belgradin Punainen tähti

text: Seuran kannattajat tunnetaan nimellä Delije.


title: VL Paarma

text: VL F.30 Paarma oli Valtion lentokonetehtaan suunnittelema ja valmistama yksimoottorinen kaksipaikkainen alkeiskoulukone. Konetyypin oli tarkoitus korvata Suomen ilmavoimien käytössä olleet vanhentuneet alkeislentokoulutukseen käytetyt konetyypit, kuten Caudron C.60. Paarma ei tosin vastannut sille asetettuja suorituskykyvaatimuksia, ja ilmavoimat päätyi lopulta tilaamaan tšekkoslovakialaisen Letov Š-218A ”Smolikin” sen sijasta. Paarman prototyyppiä lennettiin ilmavoimissa kesälle 1933 saakka, minkä jälkeen sitä käytettiin vielä Kauhavalla lentokoneen moottorin käynnistysharjoituksissa.


title: VL Paarma

text: Uuden koulukoneen suunnittelun käynnistämisen taustalla oli kapteeni Niilo Juseliuksen vuonna 1928 saamat hyvät kokemukset tšekkoslovakialaisesta Letov Š-218A:sta. Puolustusministeriö antoi seuraavan vuoden keväällä lentokonetehtaan tehtäväksi tutkia syyt Š-218A:n hyviin lento-ominaisuuksiin. Suomen ilmapuolustusliiton näyttelyyn tuoma Š-218A saatiin hankittua Ilmavoimille 195 500 markalla keväällä 1930.


title: VL Paarma

text: Uuden koulukoneen tarvetta nosti myös Kauhavan ilmasotakoulun aikaisemmin valmistuneista Caudron C.60 -koneista huolimatta huono konetilanne. Koulukoneita hajosi jatkuvasti, ja käytetty kalusto oli paljon bensiiniä ja kallista risiiniöljyä kuluttavaa. Puolustusministeriön tekninen osasto otti yhteyttä kirjeellä Ilmavoimien esikuntaan Š-218A:n lisenssiehdoista. Š-218A:n lisenssiehtokirjeen lisäksi lähetettiin myös toinen kirje, jossa pohdittiin uusien koneiden hankintatapoja. Vaihtoehtoja nähtiin olevan kolme: valmiiden koneiden hankinta ulkomailta, ulkomaisten tyyppien lisenssivalmistus Suomessa, sekä uuden kotimaisen tyypin suunnittelu ja valmistus lentokonetehtaalla. Kokonaan ulkomailta hankkimisen nähtiin tulevan kyseeseen vain tilapäisessä täydennystarpeessa tai muussa tapauksessa, jossa kotimainen tehdas ei onnistunut täyttämään konetyypin vaatimuksia. Lisenssivalmistus nähtiin vastaavasti sopivaksi ”huippuluokan sotakoneiden” tuotannossa, joiden vastinetta kotimainen lentokonetehdas ei pystynyt suunnittelemaan. Kolmas vaihtoehto, konetyypin suunnittelu kotimaassa, nähtiin parhaana vaihtoehtona, jos sen oletettiin voivan täyttää asetetut vaatimukset tyydyttävästi. Koulukoneiden suunnittelu sopi puolustusministeriön teknisen osaston mielestä Valtion lentokonetehtaalle.


title: VL Paarma

text: Teknillinen osasto pyysi ilmavoimien esikunnan kantaa uuden koulukoneen tilaamisesta 120 000 markalla. Tyyppi oli tarkoitus kehittää palvelemaan ilmavoimien lentokoulutusta. Ilmavoimien komentaja palasi syyskuussa 1930 koulukoneasiaan ja toivoi 10–15 Š-218A:n pikaista tilaamista, sillä ne olivat hänen mielestään ”halvalla saatavilla”. Komentaja ei myöskään asettunut vastustamaan kotimaisen tyypin kehitystä, ja VL saikin vielä saman kuun lopulla tilauksen uudesta konetyypistä 120 000 markan hintaan.


title: VL Paarma

text: Työt Paarmaksi nimetyn koneen parissa laitettiin tehtaalla pikaisesti käyntiin, ja se nousi vuoden 1930 lopulla tehtaan tärkeimmäksi työllistäjäksi. Puurakenteinen konetyyppi sai paljon vaikutteita Sääskestä ja sen suunnittelutöistä vastasi Gunnar Semenius. Paarman siipien korkea sivusuhde kopioitiin todennäköisesti Š-218A:sta ja RAF 28 -siipiprofiili Riponista.


title: VL Paarma

text: Työajan lyhentämiseksi prototyyppiä alettiin rakentaa suunnittelun ollessa kesken. Samoihin aikoihin hankittiin myös Š-218A:n lisenssi ja yhdeksän konetta, mikä heikensi Paarman parissa työskennelleen piirustuskonttorin työmotivaatiota. Työtä ajateltiin jälleen tehtävän turhaan puolustusvoimien valitessa Š-218A:n kotimaisen Paarman sijasta. Paarman prototyypin rakentamiseen kului ensilentoon mennessä 9 000 tuntia.


title: VL Paarma

text: Eduskunnan hyväksymä valtion vuoden 1932 menoarvio puolsi kymmenen koulukoneen tilaamista lentokonetehtaalta. Tehtaan työtilanne oli taas huono, sillä Blackburn Riponien moottorivalinta oli avoin. Ilmavoimien komentaja tiedusteli lausuntoja Paarmasta ja Š-218A:sta Reino Rissaselta ja teknillisen toimiston päällikkö Elis Granfeltiltä, jotka kääntyivät kysymyksessä Kauhavan lennonopettajien puoleen.


title: VL Paarma

text: Granfelt kannatti vahvasti Š-218A:n valintaa, sillä hän oli kuullut, ettei Paarma täyttäisi alkeiskoneen vaatimuksia. Lento-ominaisuudet ja suorituskyky olivat puutteelliset ja koneesta oli huono näkyvyys nousussa ja laskussa. Prototyypin kehno nousukyky ei olisi riittänyt oppilaiden suoritusvaatimuksiin kuuluneiden 4 000 metrin korkeuslentojen lentämiseen. Š-218A nähtiin Paarmaan verrattuna ominaisuuksiltaan tyydyttävältä, vaikkakin sen rakenteessa oli heikkouksia. Reino Rissanen oli Granfeltin kanssa samoilla linjoilla. Paarman harvoihin etuihin kuuluivat lausuntojen antajien mukaan sen kotimainen, halvempi rakennetapa.


title: VL Paarma

text: Eversti Vuori teki tammikuussa 1932 aloitteen puolustusministeriön tekniselle osastolle kymmenen Š-218A:n tilauksesta lentokonetehtaalta. Tehtaan sisäiset henkilöstövaihdokset ja Oeschin komitean tutkimukset olivat tällöin kiivaimmillaan, ja johtivat muun muassa ilmailutoimiston johtajan Rafael Hallanmaan erottamiseen huhtikuussa. Tehtaan tilanne esiteltiin puolustusministerille vasta saman vuoden toukokuussa, jolloin päädyttiin myös tilaamaan kymmenen lisenssivalmistettua Š-218A:ta 1,95 miljoonan markan hintaan.


title: VL Paarma

text: Tunnuksen PA-137 saaneen prototyypin ensilennon suoritti Uuno E. Mäkelä Suomenlinnassa 20. maaliskuuta 1931. Koneen ohjainvoimat tuntuivat Mäkelän mukaan tyydyttäviltä laiskahkoilta tuntuneita siivekkeitä lukuun ottamatta. Ohjainvoimia Mäkelä vertasi vanhan Avro 504 -alkeiskoneen ohjainvoimiin. Moottorin kierrosluvun nosto heikensi korkeusperäsimen toimintaa, ja sivuperäsimessä oli selvä kiertovaikutus. Mäkelä lensi koneella ensilennon päätteeksi selkäkäännöksiä ja silmukoita.


title: VL Paarma

text: Ensilennolla havaittuja ongelmia pyrittiin korjaamaan esimerkiksi moottorin vetokulmaa ja paikkaa säätämällä, vakaimien asentojen muutoksilla ja ohjauslaitteisiin asennetuilla vastapainoilla, mutta tulokset eivät muutoksista huolimatta olleet tyydyttävät. Muutostöiden takia koneella ehdittiin tehdä vain yhdeksän koelentoa maaliskuussa 1931, kahdeksan huhtikuussa, yksi toukokuussa ja yksi kesäkuussa. Koneen pallonivelöity laskuteline hajosi yhdellä koelennolla, jonka seurauksena PA-137 teki mahalaskun jäälle.


title: VL Paarma

text: Lentokonetehtaan palvelukseen kesällä 1931 tullut Arvo Ylinen pääsi heti ensitöikseen tutustumaan Paarmaan ja sen piirustuksiin. Ylinen käytti Paarmaa myöhemmin osana Nymanin komitealle esittämäänsä kritiikkiä tehtaan konetyyppejä kohtaan, joita hän piti edeltäjiensä muunnoksina. Keskusteltuaan konetta koelentäneen Uuno Mäkelän kanssa, Ylinen päätyi pienentämään Paarman yläsiiven asetuskulmaa, mikä hieman paransi koneen lento-ominaisuuksia. Muutosten jälkeen Mäkelä aloitti koneen saavutusarvojen määrittämisen syyskuussa 1931. Kone nousi 500 metrin korkeuteen neljässä minuutissa ja 55 sekunnissa, ja kahden kilometrin vaatimattomaan lakikorkeuteensa 31 minuutissa ja 45 sekunnissa. Paarman lentomassa oli 959 kilogrammaa ja huippunopeus 135 kilometriä tunnissa.


title: VL Paarma

text: PA-137-prototyyppi luovutettiin kokeiltavaksi Kauhavalle syyskuun 1931 lopulla, jolloin sillä oli lennetty 28 lentoa. Prototyyppiin tehtiin vuoden 1932 aikana vielä muutostöitä, ja koneella lennettiin Kauhavalla vielä jonkin verran seuraavan vuoden kesän aikana. Konetarkastaja Peltomäki teki pakkolaskun Paarmalla 28. elokuuta 1933. Moottorin kaasutin oli tukkeutunut, minkä seurauksena kone osui lopulta puihin ja hajosi. PA-137 poistettiin kuukautta myöhemmin 105 tuntia ja 10 minuuttia lennettynä. Käyttönsä aikana prototyypillä tehtiin yhteensä 163 lentoa ja 297 laskua.


title: VL Paarma

text: PA-137:n runkoa hyödynnettiin vielä pakkolaskun jälkeen moottorin käynnistysharjoittelussa, mitä varten koneen vanhempi Walter-moottori korvattiin Siemens Halske Sh 12 -moottorilla ja se sai alleen Caudron C.60:n laskutelineen.


title: Stockmannin Helsingin tavaratalo

text: Stockmannin Helsingin tavaratalo voi tarkoittaa:


title: IVL C.25

text: IVL C.25 (varhaisemmassa kirjanpidossa IVL C.VI.25) oli suomalainen Ilmailuvoimien lentokonetehtaan suunnittelema ja valmistama yksimoottorinen yksipaikkainen hävittäjälentokone. C.25 kehitettiin edeltäjänsä IVL C.24:n pohjalta. Vaikka koneiden ulkomuodot olivat melko samanlaiset, niillä ei ollut moottorin ja suunnittelijan lisäksi juuri muita yhtäläisyyksiä. Edeltäjänsä tapaan konetyyppiä valmistettiin lopulta vain yksi prototyyppi huonon moottorin pilattua muuten lupaavan kotimaisen konstruktion.


title: IVL C.25

text: Paljon C.24:ää muistuttanut IVL C.25 valmistui ja prototyypin ensilennon lensi Georg Jäderholm Utissa 11. kesäkuuta 1925. Jäderholmin lausunnon mukaan kone oli herkkäliikkeinen, mutta jonkin verran nokkapainoinen ja pyrki kääntymään vasemmalle. Kone otettiin takaisin tehtaalle muutoksia varten. Lennot jatkuivat muutostöiden jälkeen elokuussa, ja kone luovutettiin hävittäjäeskadeerille kuun lopulla. Säilyneiden koelentoraporttien mukaan C.25:n etusuunnan näkyvyyttä pidettiin kehnona pitkän ja leveän eturungon takia. Edeltäjänsä tapaan C.25:llä piti tulla laskuun moottorin käyntiä katkoen, sillä kone pysyi vaakalennossa tyhjäkäyntikierroksilla.


title: IVL C.25

text: Koneelle tehtiin lisäksi suorituskykykokeet, joissa se saavutti keskimääräisen 6,7 m/s nousunopeuden. C.25:n lentoonlähtömatka oli vajaa 78 metriä vastatuuleen. Huippunopeudeksi mitattiin elokuussa 1925 tehdyssä nopeuskokeessa 194 kilometriä tunnissa, mutta 200 km/h nopeus olisi saavutettu, jos moottoria olisi ajettu täysillä kierroksilla. Viiden ohjaajan antamissa lausunnoissa C.25:n suoritus- ja liikehtimiskykyä pidettiin Gourdou-Leseurre GL-21:tä paremana.


title: IVL C.25

text: Prototyyppi tuhoutui joulukuussa 1925 moottorihäiriön aiheuttamassa pakkolaskussa Ruotsinpyhtäällä. Konetta lentänyt Wäinö Bremer selvisi laskusta vammoitta. Lentoaikaa kertyi ilmavoimien tunnuksen 8G.23 saaneelle koneelle 21 tuntia ja viisi minuuttia.


title: IVL C.25

text: Bremerin pakkolaskun syyksi selvisi polttoaineen neulaventtiilin irtoaminen, joka aiheutti moottorin epäsäännöllisen käynnin ja tukehtumisen. Moottorin kolme mäntää oli lisäksi haljennut ja pääkiertokangen laakeri osittain sulanut. C.25:een valitut moottorit olivat olleet jo ennen hankintahetkeään ongelmallisia. C.25:n muina epäkohtina pidettiin lisäksi tasotukien resonointia moottorin käydessä ja suurta risiiniöljyn kulutusta. Risiiniöljy likasi moottorin sytytystulpat ja sotki ulkoverhoilun. Jo pelkkien moottoriongelmien vuoksi hävittäjäeskadeeri totesi konetyypin olevan ”ainakin hävittäjäkoneeksi sopimaton.”


title: IVL C.25

text: C.25:n kehitys ehti päättyä jo paljon ennen sille joulukuussa 1925 sattunutta pakkolaskua ja prototyypin tuhoa, sillä tehtaalla oli tultu tulokseen, ettei hävittäjäkoneen suunnittelu Sh.IIIA-moottorille kannattanut. C.25:n kustannuksiksi tuli lopulta noin 115 900 markkaa.


title: IVL C.25

text: C.24:n tapaan C.25 oli pääosin puurakenteinen, mutta edeltäjäänsä verrattuna hieman sirompi. Pyrstössä oli lisäksi käytetty puun sijaan ohuita metalliprofiileja. C.25:n siivessä käytettiin Bergerin myöhemmissäkin konstruktioissa yleistä Eiffel-siipiprofiilia, ja koneen siivet oli tuettu myös edeltäjästä poiketen kahdella N-tuella ulkoa ja ohuella puuristikolla keskeltä. 84 kilogrammaa polttoainetta vetävät säiliöt oli sijoitettu C.24:n tapaan ohjaamon ja moottoriasennuksen väliin. Eturungon päässä oli pyörivän tähtimoottorin kiinnitykseen käytetty metalliritilä.


title: Tau Ceti

text: Tau Ceti (τ Cet / τ Ceti) on eräs lähimpiä tähtiä. Tämä jonkin verran Aurinkoa muistuttava tähti sijaitsee Valaan tähdistössä. Tähden väri on oranssinkeltainen, ja se on hieman Aurinkoa pienempi, kylmempi ja himmeämpi. Tähti mainitaan monissa science fiction -tarinoissa.


title: Tau Ceti

text: Tau Ceti on oranssinkeltainen G8,5 V-spektriluokkaan kuuluva pääsarjan tähti. Sen etäisyys Maasta on 3,65 parsekia eli noin 11,9 valovuotta. Tähden iäksi on arvioitu 5,8 miljardia vuotta, ja se on Aurinkoa metalliköyhempi.


title: Tau Ceti

text: Toisin kuin Aurinko, Tau Ceti kuuluu "Linnunradan paksuun kiekkoon", ja sen takia tähden ominaisliike on suuri: 37 m/s. Painovoima Tau Cetin pinnalla on log g 4,4 mikä on lähellä Auringon vastaavaa lukemaa log g=4,44.


title: Tau Ceti

text: Tau Cetin kerran ionisoituneen kalsiumin, CaII:n H- ja K-viivojen muutoksista mitattu pyörähdysaika on 31-34 vuorokautta. Tyypillisen G8-spektrityypin tähden pyörimisnopeus on 2,5 km/s. Tau Cetin pyörimisnopeus näkösäteen suunnassa on suhteellisen alhainen, mikä viittaa siihen, että tähti suuntaa napansa melkein meihin päin.


title: Tau Ceti

text:
Tau Cetin pölykiekko ulottuu noin 55 AU:n päähän keskustähdestä.
Pitkään on tiedetty, että Tau Ceti säteilee runsaasti kaukoinfrapunaa, mikä viittaa kylmään pölyyn tähden ympärillä. Pöly on syntynyt isompien kappaleiden törmäilyistä. Pöly on suunnilleen sillä etäisyydellä, missä on Aurinkokunnan jäisten asteroidien alue eli Kuiperin vyöhyke. Tähdellä on asteroideista ja komeetoista tullutta pölyä ympärillään noin 10 kertaa niin paljon kuin Auringolla, vaikka tähti on hyvin vanha. Syytä tähän ei tiedetä, mutta erään teorian mukaan ulospäin vaeltava planeetta olisi singonnut ulommille radoille suuren määrän komeettamaisia kappaleita. Toisen teorian mukaan monessa tapauksessa, kuten Auringolla, läheltä ohi kulkeva tähti on pyyhkinyt suuren osan Kuiperin vyöhykkeen komeetoista pois, ja Tau Cetille näin ei käynyt. Tähtien lähiohitukset ovat kuitenkin erittäin harvinaisia.


title: Tau Ceti

text: Useimmat Tau Cetin tapaiset, yli 400 miljoonan vuoden ikäiset tähdet ovat käytännössä pölyttömiä. Yksi selitys voisi olla tähden metalliköyhyys, joka planeettakuntien syntyteorioiden mukaan tuottaa komeettapilviä planeettojen sijaan. Alle 10 AU:n päässä tähdestä ei pölyä ole, mikä viittaa planeettoihin tai kiekon hiukkasten keskinäisiin kasaaviin törmäilyihin tai ehkä pölyn ajautumiseen Poynting-Robertsonin ilmiön kautta keskustähteen. Tietokonemallin mukaan pölykiekko on syntynyt noin 1,2 Maan massaisen komeettapilven sisäisistä törmäilyistä. Pölyä Tau Cetin ympärillä on 20 kertaa vähemmän kuin nuoremman Epsilon Eridanin lähellä.


title: Tau Ceti

text: On arveltu, että jos tähdellä on runsaasti komeettoja, niiden törmäily häiritsisi elämää jollain Maan tyyppisellä planeetalla. Toisaalta jättiläisplaneetta sopivalla radalla voisi kaapata komeettoja ja suojella Maan tyyppistä planeettaa rajulta pommitukselta. Tähden ympärillä olevan elokelpoinen vyöhykkeen on arvioitu olevan 0,6–0,9 AU:n päässä.


title: Tau Ceti

text:
Vuonna 2012 julkaistun tutkimuksen perusteella tähdellä arvellaan mahdollisesti olevan kiertolaisinaan viisi kiviplaneettaa. Niiden olemassaoloa ei kuitenkaan ole vielä vahvistettu. Mahdolliset planeetat havaittiin spektrimittausten tilastollisella analyysillä, jossa näkyy planeettojen keskustähteä huojuttava vaikutus. Itse planeetat eivät näy suoraan. Näin on olemassa mahdollisuus, että signaalit ovat muiden tekijöiden kuin planeettojen aiheuttamia. Epäilyttävää on se, että lähimmän planeetan kiertoaika on lähellä tähden pyörähdysaikaa. Suurin planeetoista on kuuden Maan massainen.
. Elinkelpoiseksi on väitetty planeettaa "Tau Ceti e", joka on Tau Cetistä keskimäärin 0.552 AU:n päässä ja kiertää keskustähtensä noin 168 päivässä. Planeetta on noin 2,3–6,3 Maan massainen, ja tällöin se saattaa olla supermaa. Planeetan teoreettinen lämpötila Maan ilmakehää vastaavalla ohuella kaasukehällä on keskimäärin 70 °C.


title: Tau Ceti

text:
Planeetta kiertää kuitenkin Tau Cetiä elinkelpoisena vyöhykkeenä pidetyn etäisyyden sisäpuolella. Tau Ceti e saattaa olla elinkelvottoman kuumana pidettyä Venusta kuumempi, jos sillä on tätä vastaava hiilidioksidikaasukehä.
Oletettu, vahvistamaton Tau Ceti f on teoreettisesti laskien Marsia hieman kylmempi. Se saa keskustähtensä valoa
vain 28.5 % siitä, mitä Maa saa Auringosta. Tällöin planeetan pintalämpötila on teoreettisesti laskien -40 °C. Niinpä planeetta saattaa olla kokonaan tai melkein kokonaan jäässä. Tau Ceti f saattaa olla Tai Ceti e:tä helpommin elinkelpoinen, jos sillä on paksu hiilidioksidikaasukehä. Planeetan massa olisi ainakin 6,6 Maan massaa. Sen keskietäisyys Tau Cetistä on 1,35 AU:ta ja kiertoaika noin 642 päivää.


title: Tau Ceti

text: Havaitut mutta vahvistamattomat planeetat ovat:


title: Olipa kerran ihminen

text: Olipa kerran ihminen ("Il était une fois... l'Homme") on Albert Barillén ohjaama ranskalaisen animaatiosarjan "Olipa kerran..." ensimmäinen osa, joka valmistui vuonna 1978. Sarjassa seurataan ihmiskunnan historiaa aikojen alusta nykyaikaan ja saastumisen pilaamaan hypoteettiseen lähitulevaisuuteen.